Κυρίες και κύριοι συνάδελφοι, καλησπέρα σας. Διαπιστωθείσης της απαρτίας, άρχεται η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Κυρίες και κύριοι συνάδελφοι, σχετικά με το θέμα της θητείας των προϊσταμένων οργανικών μονάδων επιπέδου τμήματος της Βουλής, η Διάσκεψη των Προέδρων την 1-2-2015 αποφάσισε ομόφωνα να παραταθεί η θητεία μέχρι την 30η Απριλίου 2016, εν όψει των νέων κρίσεων από το Υπηρεσιακό Συμβούλιο. Παρακαλώ να έχω επ' αυτού τη σύμφωνη γνώμη σας και πιστεύω ότι ομόφωνα θα συμφωνήσουμε, κι εδώ, γιατί ομόφωνα αποφασίστηκε και στη Διάσκεψη των Προέδρων.
Το Σώμα συμφώνησε ομόφωνα και αποφασίζει, ότι παρατείνεται η θητεία των προϊσταμένων οργανικών μονάδων επιπέδου τμήματος της Βουλής μέχρι την 30η Απριλίου 2016, εν όψει των νέων κρίσεων από το Υπηρεσιακό Συμβούλιο. Ανακοινώνεται προς το Σώμα ότι η Πρόεδρος της Κοινοβουλευτικής Ομάδας της Δημοκρατικής Συμπαράταξης (ΠΑΣΟΚ - ΔΗΜΑΡ) κυρία Φώφη Γενηματά και οι Βουλευτές του κόμματός της, κατέθεσαν στις 02-02-2016 πρόταση νόμου «Εγγυημένο Κοινωνικό Εισόδημα - Ενίσχυση Κοινωνικής Προστασίας και Ένταξης». Παραπέμπεται στην αρμόδια Διαρκή Επιτροπή. Επίσης, οι Υπουργοί Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Πολιτισμού και Αθλητισμού, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομικών, κατέθεσαν στις 03-02-2016 σχέδιο νόμου: «Εθνικό Μητρώο Επιτελικών Στελεχών Δημόσιας Διοίκησης, Βαθμολογική Διάρθρωση Θέσεων, Συστήματα Αξιολόγησης, Προαγωγών και Επιλογής Προϊσταμένων (Διαφάνεια - Αξιοκρατία και Αποτελεσματικότητα της Δημόσιας Διοίκησης)». Παραπέμπεται στην αρμόδια Διαρκή Επιτροπή. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, στις 3-2-2016 ποινικές δικογραφίες, που αφορούν: Πρώτον, στον πρώην Υπουργό Περιβάλλοντος, Ενέργειας και Κλιματικής Αλλαγής, κ. Ιωάννη Μανιάτη. Δεύτερον, στους διατελέσαντες Υπουργούς Οικονομικών, Δικαιοσύνης, Διαφάνειας και Ανθρωπίνων Δικαιωμάτων και Προστασίας του Πολίτη κατά το διάστημα από 1-7-2011 έως 16-1-2015. Επίσης, ο Βουλευτής κ. Απόστολος Βεσυρόπουλος ζητεί άδεια ολιγοήμερης απουσίας στο εξωτερικό. Συγκεκριμένα, με επιστολή του αναφέρει: «Προς τον κ. Βούτση, Με την παρούσα επιστολή, κύριε Πρόεδρε, ζητώ τριήμερη άδεια απουσίας στο εξωτερικό με προορισμό τη Γερμανία, από την Τετάρτη 3 Φεβρουαρίου έως και την Παρασκευή 5 Φεβρουαρίου. Παρακαλώ όπως εγκρίνετε την άδεια απουσίας μου. Με εκτίμηση, Απόστολος Βεσυρόπουλος, Βουλευτής Ημαθίας». Η Βουλή εγκρίνει;
Η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμεθα στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συνθήκης Εμπορίας Όπλων». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Αν είδα καλά το Πρακτικό, είναι η Χρυσή Αυγή, η οποία εψήφισε αρνητικά, «κατά» και το Κομμουνιστικό Κόμμα που ψήφισε «παρών». Ξεκινάμε, κατ' αρχάς, με τον κ. Παππά εκ μέρους της Χρυσής Αυγής. Κύριε Παππά, έχετε τον λόγο για πέντε λεπτά.
Κύριε Πρόεδρε, θα τοποθετηθούμε σήμερα για τη συνθήκη με την άδεια που μας δίνει ο Κανονισμός, έχοντας ψηφίσει «κατά» στην Επιτροπή. Μου έκανε μεγάλη εντύπωση στην Επιτροπή που το, κατά δήλωσή του, αντιιμπεριαλιστικό και αντιπολεμικό ΚΚΕ ψήφισε «παρών». Η συνθήκη αυτή υποτίθεται ότι αποτρέπει το παράνομο εμπόριο συμβατικών όπλων τα οποία ορίζονται από τη συνθήκη. Όμως, το παράνομο εμπόριο των συμβατικών όπλων, κυρίες και κύριοι, δεν μπορεί να παταχθεί με τις όποιες συνθήκες, αφού οι ίδιες οι χώρες που υπογράφουν αυτές τις συνθήκες τροφοδοτούν, μέσω των μυστικών τους υπηρεσιών και γνωστών εμπόρων όπλων, εμπόλεμες ζώνες και τρομοκράτες. Τελευταίο παράδειγμα είναι ο πόλεμος στη Συρία, όπου στην κατοχή των τρομοκρατών βρέθηκαν αμερικανικά όπλα τελευταίας τεχνολογίας. Όσον αφορά τη συνθήκη, είναι προσχηματική και ανειλικρινής. Πρώτη φορά διαβάζουμε για εμπόριο όπλων που αποβλέπει σε ειρηνικούς σκοπούς, εκτός και αν με τον όρο «ειρηνικό σκοπό» εννοούν τον εξοπλισμό των ισλαμιστών της Αραβικής Άνοιξης. Η πρόσβαση αγορών στις νόμιμες επιχειρήσεις παραγωγής πολεμικού υλικού δεν περιορίζεται ή διευκολύνεται από το σχέδιο νόμου, καθώς η πρόσβαση, παραδείγματος χάριν, σε αγορές του εξωτερικού για τις ελληνικές αμυντικές εταιρείες περιορίζεται από την άδεια έκδοσης τέτοιου υλικού από το Υπουργείο Εξωτερικών, το οποίο για να εκδώσει αυτή την άδεια παίρνει το ok από το State Department. Για να τα πούμε απλά, μπορεί σε ελληνική εταιρεία να απαγορευτεί να πουλήσει όπλα σε τρίτες χώρες, στις οποίες όμως πωλούν όπλα αμερικανικές εταιρείες νόμιμες ή παράνομες, νομίμως ή παρανόμως πωλούν. Με το σχέδιο νόμου απλοποιούνται όντως οι διαδικασίες μεταφοράς και εκδόσεως αδειών. Η συνθήκη έτσι και αλλιώς δεν μπορεί να επηρεάσει στο πού θα καταλήξουν όπλα και στο αν θα καταλήξουν όπλα σε μη νόμιμα χέρια. Το άρθρο 7 μας δείχνει την υποκρισία αυτής της συνθήκης. Παρατίθενται κάποιες προϋποθέσεις που πρέπει να ελεγχθούν για να γίνουν οι εξαγωγές όπλων, όπως η συμβολή ή η υπονόμευση ειρήνης και ασφάλειας, χρήση για διάταξη ή διευκόλυνση σοβαρής παραβίασης του ανθρωπιστικού δικαίου, διάπραξη ή διευκόλυνση ενέργειας που αποτελεί αδίκημα βάσει διεθνών συμβάσεων. Με αυτό το σκεπτικό δεν μπορεί να γίνεται καμμία εξαγωγή όπλων. Πουθενά δεν μπορεί να γίνει εξαγωγή όπλων. Ποιος θα κρίνει το πώς θα αξιοποιηθεί το υλικό της εξαγωγής; Όταν, για παράδειγμα, εμείς ως Ελλάδα θα πωλήσουμε αμυντικό υλικό στην Ουκρανία αυτό δεν θα αξιοποιηθεί σε πολεμικές ενέργειες; Έτσι γράφτηκε για την Ουκρανία τελευταία στον Τύπο. Και αυτό έγινε αιτία στο να καταθέσω γραπτή ερώτηση στον κ. Καμμένο στις 22 Ιανουαρίου του τρέχοντος, η οποία παραμένει αναπάντητη εισέτι. Για να μη μιλήσουμε, τώρα, για το εμπόριο όπλων σε αφρικανικές χώρες, αφού μέσα στη συνθήκη αναλύονται πράγματα που μάλλον στην πράξη αγγίζουν τη φιλοσοφία του δικαίου. Καταλήγει στο άρθρο 26, να αναφέρει ότι η προσχώρηση στη Συνθήκη Εμπορίας Όπλων δεν θίγει υποχρεώσεις που έχουν αναληφθεί από το συμβαλλόμενο κράτος και δεν ακυρώνει διακρατικές συμφωνίες αμυντικής συνεργασίας. Άρα, δεν βλέπουμε πώς θα λειτουργήσει σε ένα επίπεδο «κατασταλτικό» η παρούσα συνθήκη. Δηλαδή, στην πράξη πώς θα επιβάλλονται οι κυρώσεις σε κράτος που κινείται εκτός των πλαισίων της συνθήκης; Στην πράξη δεν φαίνεται κάτι τέτοιο, γιατί απλά δεν υπάρχει καμμία ουσιαστική κύρωση. Με τον Γραμματέα του ΟΗΕ ως θεματοφύλακα της συνθήκης και με μια γραμματεία που υποτίθεται ότι θα ελέγχει όλες τις διαδικασίες εμπορίας και αδειοδότησης πυρομαχικών και όπλων υποτίθεται ότι θα γίνεται τυπικά ένας ουσιώδης έλεγχος. Έλεγχος σε τι και έλεγχος σε ποιον, αφού το πολεμικό υλικό που κινείται παράνομα και αντισυμβατικά έτσι και αλλιώς βρίσκει άλλες διεξόδους. Η υποκρισία εδώ είναι μεγάλη και ότι θεματοφύλακας είναι ο Γενικός Γραμματέας του ΟΗΕ, του ΟΗΕ που δεν βοήθησε αποτελεσματικά την Κύπρο μας το 1974, του ΟΗΕ που δεν μπορεί να παρέμβει στις σφαγές από τους ισλαμιστές του ISIS, του ΟΗΕ που στην πράξη δεν παρεμβαίνει πουθενά και ποτέ. Ο ΟΗΕ δεν είναι τυχαίο ότι έχει την έδρα του στην Νέα Υόρκη και αποτελεί κατ' ουσίαν ένα όργανο του αμερικανικού ιμπεριαλισμού, ο ΟΗΕ που έβλαψε και βλάπτει τα εθνικά μας συμφέροντα με τις διάφορες συνθήκες Ανάν, τις πιέσεις και τις διαμεσολαβήσεις για το όνομα της Μακεδονίας μας κ.λπ.. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Σε γενικές γραμμές διευκολύνονται με τη συνθήκη αυτή μεγάλες χώρες με ισχυρή πολεμική βιομηχανία να συνεχίσουν να παρανομούν, εφόσον το επιθυμούν, ενώ αντιθέτως επιχειρείται περιορισμός σε μικρές χώρες να πωλούν όπλα σε τρίτους. Κυρίως διευκολύνονται εταιρείες οπλικών συστημάτων και νεοταξικά συμφέροντα. Η τοποθέτησή μας, λοιπόν, είναι ξεκάθαρα αρνητική, όχι μόνο για αυτά που ανέφερα για την εν λόγω συνθήκη, αλλά και γενικότερα για την πολιτική της Κυβέρνησης, η οποία «προσφέρει τα μέγιστα» στον τόπο αυτή τη στιγμή και είναι μία Κυβέρνηση που έχει «προσφορά» στον τόπο. Και ποια είναι η «προσφορά» της Κυβερνήσεως στο τόπο; Η Κυβέρνηση τόσο η αριστερή, μνημονιακή, νεοφιλελεύθερη Κυβέρνηση όσο και η δεξιά μνημονιακή νεοφιλελεύθερη - υποτίθεται - Αντιπολίτευση κατάφεραν και οι δύο από κοινού να συσπειρώσουν, να ενώσουν τον λαό, να ενώσουν τις δυνάμεις που εκφράζουν τα δίκαια του ελληνικού λαού που απεργούν. Ο λαός σήμερα δέχτηκε τα «αριστερά χημικά». Τα «αριστερά χημικά» είναι καλύτερα από τα δεξιά, κύριε Υπουργέ; Ο λαός, - και κλείνω - με μπροστάρηδες τους αγρότες, ενωμένος αγωνίζεται σε δρόμους και πλατείες σε έναν αγώνα που παίρνει πλέον τη μορφή παλλαϊκής εξέγερσης. Η Χρυσή Αυγή συντάσσεται με τον αγωνιζόμενο ελληνικό λαό και εκφράζει στην κοινωνία όσο και στο Κοινοβούλιο τη μοναδική εθνική αντιπολίτευση.
Εκ μέρους του Κομμουνιστικού Κόμματος Ελλάδας, τον λόγο έχει ο κ. Τάσσος.
Ευχαριστώ, κύριε Πρόεδρε. Σήμερα στη συζήτηση για τη σύμβαση του ΟΗΕ για την εμπορία όπλων μιλάμε για την υποκρισία της εξουσίας της αστικής τάξης. Αύριο στη συζήτηση για το αγροτικό θα μιλήσουμε για τον κυνισμό της. Είναι οι δύο όψεις του ίδιου νομίσματος. Λέω υποκρισία, γιατί με πλήρη υποκρισία, πράγματι, αναφέρεται στην αιτιολογική έκθεση και στο προοίμιό της ότι οι στόχοι της συνθήκης είναι τάχα να εμποδιστεί και να εξαλειφθεί - εδώ βάλτε όσα θαυμαστικά θέλετε - η παράνομη εμπορία συμβατικών όπλων και η διάχυσή τους στην παράνομη αγορά, αλλά και η διευκόλυνση της πρόσβασης στις αγορές των νόμιμων επιχειρήσεων παραγωγής υλικού εξοπλισμού με συμβατικά όπλα. Θέλουν οι ιμπεριαλιστικές δυνάμεις και οι πολυεθνικές των όπλων να θέσουν κάποιους κανόνες στο παιχνίδι της αγοράς και πώλησης όπλων, για να αυξήσουν τα κέρδη τους και να ελέγξουν, χωρίς άλλους ενδιάμεσους, την αγορά όπλων. Επίσης, δείχνει να τους ενδιαφέρει τάχα η παρεμπόδιση της διασποράς συμβατικών όπλων που μπορούν να φτάσουν στα χέρια τρομοκρατικών οργανώσεων. Και εδώ, πράγματι, το μέγεθος της υποκρισίας είναι απύθμενο. Ποιοι άραγε παλαιότερα εξόπλισαν τους Ταλιμπάν ενάντια στην τότε Σοβιετική Ένωση ή την Αλ Κάιντα και πιο πρόσφατα την αντιδημοκρατική και φασιστική κυβέρνηση της Ουκρανίας και τις ισλαμιστικές ομάδες στη Συρία, από τις οποίες προέκυψε ο ISIS, προκειμένου να ρίξουν τον Άσαντ; Το εμπόριο όπλων, νόμιμο ή παράνομο, θα ανθεί όσο υπάρχει η κυριαρχία των καπιταλιστών, που επιδιώκουν με όλα τα μέσα ακόμα και την υποδαύλιση πολέμων και συγκρούσεων, να αυγαταίνουν τα κέρδη, στην προκειμένη περίπτωση, των κρατικών πολεμικών βιομηχανιών και των πολυεθνικών εταιρειών όπλων. Θα ήθελα να κάνω ορισμένες επιμέρους παρατηρήσεις επί των άρθρων της συνθήκης. Στο άρθρο 2 σε συνδυασμό με το άρθρο 5, ιδιαίτερα στην παράγραφο 3, στο πεδίο εφαρμογής της συνθήκης δεν εμπίπτουν όλα τα συμβατικά όπλα, γι' αυτό και γίνεται λόγος για ενθάρρυνση των κρατών - μελών να εφαρμόζουν τις διατάξεις της συνθήκης στο μεγαλύτερο εύρος των συμβατικών όπλων και να μην καταστρατηγούν την εφαρμογή τους μέσα από εθνικούς ορισμούς ορισμένων κατηγοριών όπλων, όπως για παράδειγμα τα μη επανδρωμένα αεροσκάφη, τα περίφημα drones, ώστε να εξαιρούνται από την εφαρμογή της συνθήκης, ίσως επειδή τα θεωρούν είδη γραφείου αυτά, γιατί η δουλειά γίνεται μέσα από το γραφείο. Σχετικά με τα άρθρα 6 και 7, υποτίθεται ότι η συνθήκη θέτει κάποιους κανόνες ώστε να αποφευχθεί η διασπορά συμβατικών όπλων σε χρήστες που θα παραβιάζουν το διεθνές δίκαιο και θα προωθούν την τρομοκρατία. Όμως, οι σχετικές ρυθμίσεις είναι γεμάτες σκοπιμότητα, υποκρισία και είναι διάτρητες, που επιτρέπουν την παραβίαση των σχετικών υποχρεώσεων. Για παράδειγμα, στην παράγραφο 1 του άρθρου 6, γίνεται λόγος για απαγόρευση αδειοδότησης από χώρα εξαγωγής συμβατικών όπλων για μεταφορά τους σε χώρες όπου με βάση αποφάσεις του Συμβουλίου Ασφαλείας του ΟΗΕ υπάρχει εμπάργκο όπλων, σε χώρες που κατά τα συμφέροντα και τις επιλογές των ιμπεριαλιστών θεωρούνται εχθρικές. Και την ίδια στιγμή να εξοπλίζουν ανενόχλητες δυνάμεις, ακόμα και τις πιο ακραίες, που θα μπορούν να εξυπηρετούν τα συμφέροντά τους σε αντιπαράθεση με τις εχθρικές. Και για να έχουν ακόμα πιο πολύ τα χέρια τους λυμένα, με βάση την παράγραφο 3 του άρθρου 6, μια χώρα μπορεί να ξεγλιστρήσει από την προβλεπόμενη απαγόρευση παροχής άδειας για εξαγωγή συμβατικών όπλων, επικαλούμενη ως μωρά παρθένα ότι τάχα κατά τον χρόνο της αδειοδότησης για εξαγωγή δεν γνώριζε ότι τα όπλα που εξάγει θα χρησιμοποιηθούν για τη διάπραξη γενοκτονίας, εγκλημάτων κατά της ανθρωπότητας, επιθέσεων κατά αμάχων και μη στρατιωτικών στόχων και άλλων πολεμικών εγκλημάτων. Τη στιγμή που οι ίδιοι οι ιμπεριαλιστές, για την εξυπηρέτηση των συμφερόντων τους, εξοπλίζουν τις πιο ακραίες, απάνθρωπες, ακόμα και παραστρατιωτικές δυνάμεις στη Συρία, στην Ουκρανία και όπου γης, κάτι που δήθεν αποτρέπεται βάσει του άρθρου 7, όπου γίνεται λόγος για αξιολόγηση της αδειοδότησης, για εξαγωγή συμβατικών όπλων με βάση την εκτίμηση κάποιων κινδύνων και κριτηρίων. Όμως, δεν γίνεται λόγος για τον κίνδυνο τα συμβατικά όπλα που θα εξαχθούν να χρησιμοποιηθούν για τη διάπραξη ή διευκόλυνση σοβαρών πράξεων έμφυλης βίας ή σοβαρών πράξεων βίας κατά γυναικών και παιδιών. Έλεος! Στο άρθρο 8 της συνθήκης γίνεται λόγος για συνδρομή του κράτους, όπου θα εισαχθούν τα συμβατικά όπλα στην αξιολόγηση από μέρους του κράτους που τα εξάγει για το αν θα επιτρέψει την εξαγωγή μέσα από την τεκμηρίωση δήθεν της τελικής χρήσης ή του τελικού χρήστη, λες και υπάρχει μηχανισμός ελέγχου ή κυρώσεις για το πού τελικά θα καταλήξουν τα όπλα. Η υποκρισία σε όλο της το μεγαλείο. Η εφαρμογή της συνθήκης επαφίεται στη βούληση των συμβαλλομένων μερών και επιδιώκεται με εθελοντικά μέσα. Δεν υπάρχουν, ούτε μπορεί να υπάρξουν, ουσιαστικές κυρώσεις. Έτσι γίνεται λόγος στο άρθρο 12, για τήρηση από κάθε συμβαλλόμενο κράτος εθνικών αρχείων για την έκδοση αδειών εξαγωγής ή πραγματοποιούμενες εξαγωγές συμβατικών όπλων ή για ενθάρρυνσή τους να τηρούν αρχεία όπλων, που μεταφέρονται στο έδαφός τους ως τελικός προορισμός ή γίνεται λόγος στο άρθρο 13, για υποβολή αρχικής έκθεσης κάθε συμβαλλόμενου κράτους προς τη Γραμματεία της συνθήκης για τα μέτρα εφαρμογής της συνθήκης, αλλά και για περιοδική υποβολή έκθεσης, κάθε φορά που παίρνονται νέα μέτρα εφαρμογής της συνθήκης, που μπορεί όμως να παραλειφθεί με την επίκληση εμπορικών ευαίσθητων στοιχείων ή πληροφοριών εθνικής ασφάλειας. Προβλέπονται, επίσης, στο άρθρο 15 μέτρα διεθνούς συνεργασίας ανάμεσα στα κράτη για την εφαρμογή της συνθήκης, αλλά με όριο τα συμφέροντα ασφάλειας και εθνικής νομοθεσίας κάθε χρόνο. Με το άρθρο 16 στο όλο παιχνίδι έχουν θέση και οι περίφημες ΜΚΟ, αφού στα πλαίσια της διεθνούς συνδρομής που μπορεί να δοθεί σε μια χώρα που το ζήτησε, για την εφαρμογή της συνθήκης προβλέπεται ότι βοήθεια μπορούν να προσφέρουν, εκτός του ΟΗΕ κι άλλων διεθνών οργανισμών και οι ΜΚΟ, οι οποίες δημιουργήθηκαν για να αντιμετωπίσουν κινήματα ειρήνης και που ενισχύονται με αμερικάνικα δολάρια, για να προωθούν και να επιβάλλουν την αμερικάνικη εξωτερική και αμυντική πολιτική, οι ΜΚΟ που ήταν και είναι οχήματα του State Department και καθοδηγούνται από τις USA και τις κατά τόπου πρεσβείες των Ηνωμένων Πολιτειών, όπως λέει και ο Μιχάλης Ιγνατίου. Όπως καταλαβαίνετε, η παραπάνω ανάλυση δείχνει ότι η συνθήκη αυτή έγινε μόνο και μόνο για να μπορούν οι ιμπεριαλιστές και πολυεθνικές των όπλων να πωλούν τα όπλα τους σε όποιον θέλουν νόμιμα, με σκοπό πάντα το κέρδος, τα οικονομικά και γεωστρατηγικά τους συμφέροντα. Είναι ένα μνημείο υποκρισίας που βάζει τον λύκο να φυλάει τα πρόβατα. Επομένως δεν μπορούμε παρά να την καταψηφίσουμε και επί της αρχής και επί των άρθρων.
Κύριε Υπουργέ, θέλετε τον λόγο;
Ναι, κύριε Πρόεδρε.
Ορίστε, έχετε τον λόγο.
Κύριε Πρόεδρε, κυρίες και κύριοι συνάδελφοι, η κύρωση της Συνθήκης Εμπορίας Όπλων Ηνωμένων Εθνών, η οποία υιοθετήθηκε στις 3 Απριλίου του έτους 2013 από τη Γενική Συνέλευση του Οργανισμού των Ηνωμένων Εθνών, μπήκε σε εφαρμογή στις 24 Δεκεμβρίου του 2014, μετά από τη συμπλήρωση πενήντα κυρώσεων, όπως προβλέπουν άλλωστε οι διαδικασίες που έχουν στον Οργανισμό Ηνωμένων Εθνών. Έως σήμερα την κυρωτική διαδικασία για την εφαρμογή της ανωτέρω συνθήκης την έχουν ολοκληρώσει εβδομήντα επτά χώρες, μεταξύ αυτών και είκοσι έξι κράτη - μέλη της Ευρωπαϊκής Ένωσης, ενώ επισημαίνεται ότι η Ελλάδα και η Κύπρος αποτελούν τα μόνα δύο κράτη - μέλη που δεν έχουν ολοκληρώσει τις εσωτερικές διαδικασίες για την κύρωση της συνθήκης, μέχρι σήμερα, που κυρώνεται από την Ελληνική Βουλή. Ποιος είναι ο στόχος της συνθήκης; Ο στόχος που έχει τεθεί είναι η δημιουργία ενός παγκόσμιου ρυθμιστικού πλαισίου νόμιμης εμπορίας συμβατικών όπλων, με στόχο τον περιορισμό της παράνομης αγοράς και διακίνησης, συμπεριλαμβανομένων περιπτώσεων τρομοκρατίας και εγκληματικών ενεργειών. Ένα σημαντικό στοιχείο της παρούσας υπό κύρωση συνθήκης αποτελεί το γεγονός ότι το πεδίο εφαρμογής της είναι αποκλειστικά οι διεθνείς διακρατικές σχέσεις και δεν θίγει την εσωτερική έννομη τάξη και την εθνική κυριαρχία της κάθε συμβαλλόμενης χώρας, η οποία και μετά την κύρωση θα εξακολουθεί να διατηρεί την εξουσία να ρυθμίζει κατ' αποκλειστικότητα συμβατικά όπλα εντός της επικράτειάς της, σύμφωνα με το εθνικό της νομοθετικό σύστημα. Κυρίες και κύριοι συνάδελφοι, σε αυτό το σημείο πρέπει να γίνει γνωστό ότι η Ελλάδα ήδη - δεν περιμέναμε την κύρωση αυτής της συμφωνίας - εφαρμόζει αυστηρές προδιαγραφές, σχετικά με την έκδοση εξαγωγικών αδειών για τα συμβατικά όπλα και τα πυρομαχικά, βάσει του νομικά δεσμευτικού κώδικα συμπεριφοράς της Ευρωπαϊκής Ένωσης, ο οποίος ενσωματώθηκε στην ελληνική νομοθεσία με τον ν. 3944/2011 και αυτό ίσως απαντάει σε κάποια ερωτήματα που τέθηκαν από την πλευρά της Χρυσής Αυγής. Ως προς το περιεχόμενο της υπό κύρωση συνθήκης, το οποίο έχουμε, αρκεί να αναφέρω μόνο ότι σε αυτό καθορίζονται όλα τα διαδικαστικά θέματα εφαρμογής του νέου αυτού διεθνούς πλαισίου εμπορίας όπλων. Ενδεικτικά είναι οι κατηγορίες των συμβατικών όπλων, η υποχρέωση των κρατών να εφαρμόζουν τα ίδια κριτήρια για τις αδειοδοτήσεις των σχετικών πυρομαχικών και η υποχρέωση των συμβαλλόμενων κρατών να διατηρούν ένα εθνικό σύστημα ελέγχου, που θα επιτηρεί τη μεταφορά τους, οι τιθέμενες απαγορεύσεις αδειοδότησης μεταφορών των υλικών, οι υποχρεώσεις του εισαγωγέα και τα μέτρα που πρέπει να λαμβάνει, καθώς και η υποχρέωση των κρατών να διατηρούν εθνικά αρχεία για τις άδειες που εκδίδουν οι αρμόδιες αρχές για τις εξαγωγές των συμβατικών όπλων. Κυρίες και κύριοι συνάδελφοι, τελικά για την κατάρτιση της υπό κύρωσης συνθήκης, τα συμβαλλόμενα κράτη συνεκτίμησαν το γεγονός ότι το εμπόριο συμβατικών όπλων, που είναι παράνομο, η λειτουργία άνευ ρυθμιστικού πλαισίου έχει σημαντικές αρνητικές, ανθρωπιστικές, οικονομικές, κοινωνικές διαστάσεις και, επί προσθέτως, προκαλεί σοβαρούς κινδύνους ασφάλειας. Η συμμετοχή της χώρας μας στη συγκεκριμένη παρούσα συνθήκη κρίνεται σκόπιμη, αν συνεκτιμήσουμε ιδιαίτερα ότι, στην ευαίσθητη ευρύτερη γεωγραφική μας περιοχή, η Ελλάδα θα ωφεληθεί από την καθιέρωση κανόνων και ελέγχων που αφορούν στη διακίνηση των συμβατικών όπλων - θα ωφεληθούμε - , πέραν αυτών που ήδη εφαρμόζουμε ως κράτη - μέλη της Ευρωπαϊκής Ένωσης. Με το σχέδιο νόμου το οποίο έτυχε της ευρύτατης αποδοχής στην αρμόδια επιτροπή της Βουλής, καλύπτουμε ένα διεθνές νομικό κενό που τυγχάνει εκμετάλλευσης αυτόν τον καιρό. Η εφαρμογή της συνθήκης θα συμβάλλει στη μείωση του λαθρεμπορίου των όπλων και θα περιορίσει τα μέσα των εγκληματικών και τρομοκρατικών οργανώσεων, ενώ παράλληλα θα διευκολύνει την πρόσβαση στις αγορές για τις νόμιμες επιχειρήσεις. Προσέξτε, το βασικό ερώτημα είναι αν κάνουμε ένα βήμα γι' αυτό που όλοι θέλουμε, για την παράνομη εμπορία όπλων αλλά και γενικά για τα όπλα. Είναι ένα βήμα. Είναι θεματοφύλακας ο Γενικός Γραμματέας του Οργανισμού Ηνωμένων Εθνών. Βοηθάμε με την κύρωση το έργο του γραμματέα και των διεθνών οργανισμών; Βοηθάμε. Το θέμα είναι να μην απαξιώνουμε τους διεθνείς οργανισμούς που πάνε σε αυτήν την κατεύθυνση, αλλά να τους ενισχύουμε. Και νομίζω ότι η συγκεκριμένη κύρωση, πολύ σωστά και πολύ ορθά, έτυχε της συντριπτικής πλειοψηφίας της αποδοχής των κομμάτων, τα οποία συμμετείχαν στην επιτροπή. Σας ευχαριστώ πάρα πολύ.
Κύριε Πρόεδρε, μπορώ να έχω τον λόγο;
Ορίστε, κύριε Δένδια. Τι θέλετε; Επί του θέματος, παρακαλώ.
Κύριε Πρόεδρε, θα ήθελα να σας πω, αν θέλετε, να τελειώσουμε τη συζήτηση, γιατί θα ήθελα να επεκταθώ και λόγω της ημέρας σε δυο πράγματα εκτός της συζήτησης.
Λοιπόν, επειδή το έχουν ζητήσει και άλλοι Κοινοβουλευτικοί, θα κλείσουμε το σχέδιο νόμου. Μετά θα μιλήσουν όλοι οι Κοινοβουλευτικοί, αρχίζοντας από τον κ. Δένδια, η κ. Βάκη θα μιλήσει τελευταία, με αυστηρό χρόνο τρία λεπτά και κατά παράβαση - αναλαμβάνω την ευθύνη - του Κανονισμού. Θα τα ακούσω από τον κ. Βούτση, ουχί αδίκως. Θα ρωτήσω ένα - ένα κόμμα και στην κ. Βάκη, επειδή θα πρέπει να απαντήσει σε όλους, αντί για τρία θα της δώσω πέντε λεπτά. Συμφωνεί το Σώμα;
Επομένως, συμφωνούμε ομοφώνως επ' αυτής της διαδικασίας. Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συνθήκης Εμπορίας Όπλων». Ερωτάται το Σώμα: Γίνεται δεκτό το νομοσχέδιο;
Κατά πλειοψηφία.
Κατά πλειοψηφία.
Συνεπώς το νομοσχέδιο του Υπουργείου Εξωτερικών: «Κύρωση της Συνθήκης Εμπορίας Όπλων» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριε Δένδια, ως Κοινοβουλευτικός εκπρόσωπος, έχετε τον λόγο αυστηρά για τρία λεπτά.
Κύριε Πρόεδρε, ακούγοντας τον κύριο Υφυπουργό μου δημιουργήθηκε η εντύπωση ότι είναι μια ομαλή μέρα, σε μια ομαλή διαδικασία, σε μια ομαλή ευρωπαϊκή χώρα, η οποία έρχεται να κυρώσει μια διεθνή υποχρέωσή της. Δυστυχώς, όμως, κάθε άλλο παρά αυτό συμβαίνει. Κατ' αρχάς, δεν είναι μια συνήθης ημέρα, διότι ακριβώς μπροστά από το κτήριο της Εθνικής Αντιπροσωπείας χιλιάδες συμπολίτες μας διαδήλωσαν εναντίον των απόψεων τις οποίες διαρρέει και διαχέει η Κυβέρνηση σχετικά με τον χειρισμό τόσο του ασφαλιστικού όσο και του φορολογικού. Πρέπει να πω ότι έχουν απόλυτο δίκιο και είναι απόλυτα κατανοητό αυτό, γιατί αν εφαρμοστούν οι κυβερνητικές ιδέες, δεκάδες χιλιάδες, εκατοντάδες χιλιάδες συμπολίτες μας θα αντιμετωπίσουν πλέον δυσκολίες επιβίωσης. Αποτελεί το κυβερνητικό ιδεολόγημα, τόσο στο ασφαλιστικό όσο και στο φορολογικό, απειλή για το εναπομείναν επίπεδο της ζωής των Ελλήνων. Αυτό, όμως, από μόνο του, πρέπει να σας πω, κύριε Πρόεδρε, δεν θα μου έδινε το θάρρος να ζητήσω την άδειά σας για να εκμεταλλευτώ αυτά τα τρία λεπτά εκτός Κανονισμού που έχετε την καλοσύνη να μου δώσετε. Αυτό που με αναγκάζει να απευθυνθώ στην Εθνική Αντιπροσωπεία, κύριε Υπουργέ, είναι το σχιζοειδές του πράγματος. Τι εννοώ; Αυτό το οποίο συμβαίνει στην Ελλάδα είναι πέραν περιγραφής σε οποιαδήποτε χώρα του κόσμου, είτε στην υποσαχάρια Αφρική είτε σε οποιοδήποτε άλλο μέρος του πλανήτη, όπου η γεωγραφία την οποία γνωρίζουμε δεν μας επιτρέπει να έχουμε κατανοήσει ακριβώς τον τρόπο λειτουργίας του. Αναφέρομαι στο γεγονός ότι ενώ η Κυβέρνηση διαχέει πλέγμα ιδεών αφ' ενός, συζητά στο εθνικό Κοινοβούλιο αφ' ετέρου διά του Πρωθυπουργού, και διαπραγματεύεται ή εν πάση περιπτώσει ανταλλάσσει ιδέες με την τρόικα σε πολυτελές ξενοδοχείο μερικές εκατοντάδες μέτρα πιο πέρα, το κόμμα του ΣΥΡΙΖΑ, το κόμμα το οποίο κυβερνά, καλεί την ελληνική κοινωνία να μετέχει στις διαδηλώσεις εναντίον της Κυβέρνησης και εναντίον των ιδεών της Κυβέρνησης. Κυρίες και κύριοι συνάδελφοι, θα πρέπει να έχουμε στοιχειώδη σεβασμό απέναντι στην ελληνική κοινωνία. Μπορούμε, αν θέλετε, να την πιέζουμε, μπορούμε να κάνουμε λάθη, μπορούμε να την αποστερούμε, μέσα σ' ένα πλαίσιο που ως μακροπρόθεσμο στόχο έχει την εθνική επιβίωση, από αναγκαίους καθημερινούς πόρους. Αυτό, όμως, το οποίο κάνει η κυβερνητική πλειοψηφία, κύριε Πρόεδρε, είναι να ειρωνεύεται την ελληνική κοινωνία και να την ειρωνεύεται βαθύτατα. Το να έρχεται ένα κυβερνητικό κόμμα και να καλεί την ελληνική κοινωνία να διαδηλώσει εναντίον αυτού που το ίδιο πρεσβεύει και το ίδιο εφαρμόζει, αποτελεί βαθύτατη ειρωνεία! Θέλω να σας πω, κυρίες και κύριοι συνάδελφοι της Πλειοψηφίας, να κοιτάξετε και να διαβάσετε το εξής: Στο προοίμιο του μνημονίου το οποίο κυρώθηκε και το οποίο φέρει, κατ' αρχάς, στο σχέδιο την υπογραφή του Πρωθυπουργού, του κ. Αλέξη Τσίπρα, έχετε αναλάβει μία βασική υποχρέωση: την ιδιοκτησία αυτού του μνημονίου. Ο αγγλικός όρος είναι «ownership». Εσείς, λοιπόν, οι οποίοι έχετε την ιδιοκτησία αυτού του μνημονίου, μάς διαχέετε τις ιδέες στο εθνικό Κοινοβούλιο. Κατανοητό, αποδεκτό. Εδώ μπορούμε να αντιπαρατεθούμε στο πλαίσιο του Κανονισμού της Βουλής. Όμως, δεν έχετε δικαίωμα - και σας παρακαλώ να μην το πράξετε από δω και πέρα - να ειρωνεύεστε μ' αυτόν τον τρόπο την ελληνική κοινωνία! Σας παρακαλώ πολύ να δείξετε τον σεβασμό που επιβάλλουν οι στιγμές και να αφήσετε αυτό το οποίο - ειλικρινώς σας λέω - το κόμμα μου κι εγώ το αισθανόμαστε ως βαθύτατη προσβολή.
Εκ μέρους της Χρυσής Αυγής, ο Κοινοβουλευτικός της Εκπρόσωπος κ. Παππάς έχει τον λόγο για τρία λεπτά.
Και δύο μου αρκούν, κύριε Πρόεδρε. Άκουσα με μεγάλο ενδιαφέρον την τοποθέτηση του Κοινοβουλευτικού Εκπροσώπου της Νέας Δημοκρατίας και θα το πω όπως θα το έλεγε οποιοσδήποτε μας παρακολουθεί αυτήν τη στιγμή στην τηλεόραση: Κοίτα ποιος μιλάει! Ακούσαμε μία σχιζοφρενική - ας μου επιτραπεί να πω - τοποθέτηση του εκπροσώπου της νεοφιλελεύθερης μνημονιακής δεξιάς Αντιπολίτευσης, που εναντιώνεται - υποτίθεται - στους εκπροσώπους, τους κυρίους Υπουργούς, της αριστερής νεοφιλελεύθερης μνημονιακής Κυβέρνησης. Κύριε Πρόεδρε, τα χημικά, είτε δεξιά είναι είτε αριστερά, δεν παύει να είναι χημικά! Εμείς, κύριε Πρόεδρε, δεν τοποθετούμεθα εδώ για λόγους ψηφοθηρικούς ή προσποιούμενοι μία εικονική πραγματικότητα, όπως οι λεονταρισμοί και οι υποτιθέμενες «κοκορομαχίες» που έκανε πριν από λίγο εδώ ο κ. Δένδιας. Είναι ο ίδιος ο κύριος που υπερψήφισε το μνημόνιο την 14η Αυγούστου. Θυμόμαστε τότε τον προσωρινό Πρόεδρο της Νέας Δημοκρατίας που έλεγε συνεχώς προς τον κ. Τσίπρα στις ομιλίες του εκείνο το περίφημο βράδυ του μνημονίου, όπου διάφοροι είχαν πάρει και τον υπνάκο τους εδώ μέσα: «Ψηφίστε τη συμφωνία και τα μέτρα είναι δική σας υπόθεση». Τώρα κάνουν Αντιπολίτευση; Το μνημόνιο δεν περιείχε τα μέτρα και το ασφαλιστικό, που - υποτίθεται - σήμερα λένε ότι δεν θα ψηφίσουν; Τη ζημιά την έχετε κάνει ήδη, κύριε Δένδια. Υπήρχε μια περίπτωση να διασωθείτε ως κόμμα, αν τότε, το καλοκαίρι, τον Αύγουστο, ψηφίζατε «όχι ». Ακολουθήσατε, λοιπόν, και εσείς την κατηφόρα των εντολοδόχων σας. Ακολουθήσατε τον γνωστό δρόμο της Νέας Δημοκρατίας, που είναι ο προσφιλής δρόμος της ξενοκρατίας και που βρίσκει άξιους συνεχιστές την υποτιθέμενη Αριστερά του ΣΥΡΙΖΑ. Εμείς είμαστε με τους αγρότες. Είμαστε στο πλευρό των αγροτών, των εργατών, των ανέργων, των επαγγελματιών που αγωνίζονται με τις ελληνικές σημαίες στους δρόμους και στις πλατείες για ένα καλύτερο μέλλον. Η Χρυσή Αυγή είναι στο πλευρό τους. Η Χρυσή Αυγή καλεί και άλλες κοινωνικές τάξεις να εξεγερθούν, γιατί αυτός είναι ο μόνος τρόπος να βρει σωτηρία αυτός ο τόπος.
Εκ μέρους της Δημοκρατικής Συμπαράταξης τον λόγο έχει ο κ. Ανδρέας Λοβέρδος.
Κύριε Πρόεδρε, επειδή την περασμένη φορά είχατε πει ότι κάνετε αυτοκριτική επειδή, δίνοντάς μου τον λόγο, είχα δημιουργήσει μια ένταση, φοβήθηκα ότι μετανιώνετε και αυτό που μας δίνετε το παίρνετε πίσω. Δεν πιστεύω ότι θα θυμώσει ο Πρόεδρος της Βουλής με αυτό που κάνετε. Πιστεύω ότι κάνετε σωστά, γιατί πριν τροποποιηθεί ο Κανονισμός…
Είπα ότι και αν θυμώσει, θα έχει δίκιο. Δεν είπα ότι θα θυμώσει. Αν μου βάλει τις φωνές, θα έχει δίκιο.
Δεν θα σας βάλει τις φωνές, γιατί δεν θα θυμώσει. Η Αίθουσα αυτή δεν είναι μια Αίθουσα γραφειοκρατών που κάνουμε αυτά που έκανε, - άθελα του, βέβαια - ο κύριος Υφυπουργός, να πούμε ένα ποίημα. Είναι μια Αίθουσα που πάλλεται ανάλογα με τον παλμό της κοινωνίας, που ζει με τις πολιτικές εντάσεις, που ζει τα θέματα. Δεν μπορεί, δηλαδή, στη σημερινή μέρα εμείς εδώ να έχουμε κυρώσει μια σύμβαση χωρίς λόγια. Γιατί αν τελικά καταδικάζονται σε αφωνία τα πολιτικά κόμματα που συμφωνούν με τις κυρούμενες συμβάσεις, τότε οδηγούμαστε στην παρελκυστική τακτική στις επιτροπές να δηλώνουμε όλοι επιφυλάξεις, ώστε να παίρνουμε τον λόγο εδώ, να λέμε τα δικά μας και μετά να ψηφίζουμε και την κύρωση των συμβάσεων. Κάνετε άριστα. Επαινούμε ακόμα μια φορά αυτή τη μέθοδο δουλειάς του Κοινοβουλίου και ελπίζουμε όλο το Προεδρείο - ο Πρόεδρος πρώτα από όλους - να συμφωνήσει σε αυτή τη διαδικασία και να συνεχίσουμε έτσι. Δίνουμε ζωή στο Σώμα. Σήμερα πιστεύω ότι βιώνουμε - δεν βλέπουμε ή ζούμε απλώς - την κοινωνική κατάρρευση του ΣΥΡΙΖΑ, που οδηγεί και στην πολιτική του κατάρρευση, διότι, κύριε Πρόεδρε, - και με αυτό κλείνω - τίποτα δεν εκδικείται με μεγαλύτερη ένταση και σκληρότητα από μια ελπίδα που διαψεύστηκε, γιατί έγινε πασιφανές ότι αυτός που την καλλιέργησε έλεγε συνειδητά ψέματα.
Ευχαριστώ. Από το Κομμουνιστικό Κόμμα Ελλάδας τον λόγο έχει ο κ. Τάσσος για τρία λεπτά.
Σήμερα, πράγματι, έγινε μια μεγαλειώδης, τεράστια συγκέντρωση έξω από τη Βουλή, εδώ στο Σύνταγμα, από το ΠΑΜΕ με δεκάδες χιλιάδες αγρότες, εργάτες, αυτοαπασχολούμενους που διαδήλωσαν ενάντια στην αντιλαϊκή και αντιαγροτική πολιτική της Κυβέρνησης, αλλά και των άλλων κομμάτων που ψήφισαν το τρίτο μνημόνιο. Αποδείχθηκε για άλλη μια φορά ότι φιλολαϊκές λύσεις μέσα στο πλαίσιο της Ευρωπαϊκής Ένωσης και του καπιταλιστικού συστήματος δεν μπορούν να υπάρξουν και αυτό σήμερα βροντοφώναξαν χιλιάδες διαδηλωτές. Η κατάσταση που σήμερα έχει δημιουργηθεί, ειδικά στους αγρότες, είναι τέτοια που οδηγεί στο ξεκλήρισμα της μικρής και της μεσαίας αγροτιάς. Η πολιτική που εφαρμόζεται με συνέπεια και στοχοπροσήλωση χρόνια τώρα από την Ευρωπαϊκή Ένωση με την Κοινή Αγροτική Πολιτική εκεί αποβλέπει, στο να εξοντώσει τη μικρή και μεσαία αγροτιά, ώστε να υπάρξουν μερικές μεγάλες αγροτικές επιχειρήσεις. Και βέβαια, μεταξύ των άλλων, αυτό προωθείται και με τον διαχωρισμό των αγροτών ανάμεσα σε αυτούς που είναι κατά κύριο επάγγελμα αγρότες και των υπόλοιπων. Σήμερα το 20% των αγροτών παίρνει το 80% των επιδοτήσεων. Και το υπόλοιπο 20% των επιδοτήσεων το μοιράζεται το 80% των αγροτών. Αυτό που ζητούν εκείνοι που θέλουν να κάνουν αυτό τον διαχωρισμό, είναι να πάρουν και αυτό το 20%, ξεχνώντας όμως ότι σε σχέση με τις ευρωπαϊκούς επιχειρηματικούς ομίλους είναι σε μειονεκτική θέση. Θα βρεθούν, όμως, και αυτοί σε πολύ δύσκολη κατάσταση και τότε δεν θα έχουν κανένα σύμμαχο για να τους στηρίξει. Εμείς, λοιπόν, στηρίζουμε τον αγώνα των αγροτών αλλά και των εργαζομένων και των αυτοαπασχολούμενων και των επιστημόνων, για να μπορούν πραγματικά αυτοί να χαίρονται τον πλούτο που παράγουν. Γιατί άλλος τρόπος παραγωγής πλούτου, εκτός από την εργασία, δεν υπάρχει. Επομένως, ο λαός πρέπει να διεκδικήσει και να βάλει στο τραπέζι της συζήτησης να πάρει αυτός την εξουσία στα χέρια του, γιατί αυτός παράγει τον πλούτο και αυτός πρέπει να τον χαίρεται και όχι οι εξήντα δύο που σήμερα έχουν τόσο πλούτο όσο ο μισός πληθυσμός της γης, τα τριάμισι δισεκατομμύρια. Ζητούν από τον λαό να δείξει ρεαλισμό και να προτείνει, στο πλαίσιο αυτού του συστήματος, ρεαλιστικές λύσεις. Ρεαλιστικές λύσεις, λοιπόν, στα πλαίσια αυτού του συστήματος που να συμφέρουν τον λαό δεν υπάρχουν. Και εν πάση περιπτώσει, για να κερδηθεί κάτι στο πλαίσιο αυτού του συστήματος, θα κερδηθεί με αγώνα ενάντια σε αυτή την πολιτική και όχι με διαλόγους και κοινωνική συναίνεση.
Τον λόγο έχει από το Ποτάμι ο κ. Θεοχάρης για τρία λεπτά.
Ευχαριστώ, κύριε Πρόεδρε. Είναι δεδομένο ότι κάθε κατάσταση μπορεί κάποιος να τη δει από τη θετική της ή από την αρνητική της πλευρά, να δει το ποτήρι μισοάδειο ή μισογεμάτο. Είναι, επίσης, σημαντικό να σημειώσουμε πως σε αυτή τη χώρα καταρρέουν πάρα πολλά πράγματα. Καταρρέει ο τρόπος ζωής πολλών ανθρώπων, όπως των αγροτών που μέσα σε ένα χρόνο βλέπουν να ανατρέπονται τα πάντα: οι επιδοτήσεις και πώς φορολογούνται, ο ΦΠΑ στα προϊόντα τους, ο φόρος εισοδήματος, η αναδρομική προκαταβολή που έβαλε η Κυβέρνηση του ΣΥΡΙΖΑ και τόσα άλλα. Ανατρέπεται η φορολόγηση και η ασφάλιση για τόσους ελεύθερους επαγγελματίες, κάνοντας ασύμφορη στη χώρα μας την προσπάθεια να επιχειρήσει, να προκόψει κάθε νέος ή μεγαλύτερος σε αυτή τη χώρα. Συγχρόνως, όμως, καταρρέουν και οι αυταπάτες. Καταρρέουν και τα ψέματα, καταρρέει και ο λαϊκισμός. Και αυτοί που έλεγαν ότι το μόνο πράγμα που θα καταφέρει να κάνει ο ΣΥΡΙΖΑ είναι να ποτίσει χλωροφόρμιο και αναισθητικό τον ελληνικό λαό, φαίνεται πως και αυτό ακόμα καταρρέει. Ο ελληνικός λαός καταλαβαίνει το ένα και σημαντικότερο ψέμα που του είπε ποτέ ο ΣΥΡΙΖΑ. Και αυτό είναι ότι υπάρχουν κάποιοι άλλοι οι οποίοι θα πληρώσουν στο τέλος τον λογαριασμό. Τον λογαριασμό θα τον πληρώνουν πάντοτε οι Έλληνες πολίτες, οι Έλληνες ψηφοφόροι, οι οποίοι γι' αυτό τον λόγο πρέπει να είναι διπλά και τριπλά προσεκτικοί, διότι όλα τα δεινά που το πολιτικό σύστημα τους φορτώνει, όλα τα δεινά που ο λαϊκισμός φορτώνει στον ελληνικό λαό θα τα πληρώσουν οι Έλληνες πολίτες. Είτε η μία τάξη είτε η άλλη, είτε η μία γενιά είτε η άλλη, είτε όλοι εμείς που ζούμε σε αυτή τη χώρα είτε οι αγέννητοι εγγονοί μας και δισέγγονοί μας, οι οποίοι θα έρθουν να πληρώσουν τον λογαριασμό, στο τέλος το ζητούμενο είναι η δικαιοσύνη στη μοιρασιά. Και είναι πια φανερό σε όλους πως ο ΣΥΡΙΖΑ έχει πάρει διαζύγιο από την έννοια της δικαιοσύνης! Γιατί κάθε ένα νομοθέτημα, με αποκορύφωμα αυτά που ακούμε περί φορολόγησης 50% συν 8% από το πρώτο ευρώ - δηλαδή, πάνω από 10% στην πραγματικότητα, δηλαδή πάνω από 60% φορολόγηση πάνω από την αύξηση των ασφαλιστικών εισφορών στο 38% - ουσιαστικά θα φέρουν την πλήρη καταστροφή στην ελληνική οικονομία. Ελπίζουμε η κοινωνία να πάρει το μάθημά της και να διώξει αυτή την καταστροφή και αυτή την καταστροφική Κυβέρνηση μια ώρα αρχύτερα. Είναι καιρός!
Θα μιλήσετε, κύριε Κατσίκη, εκ μέρους των ΑΝΕΛ; Δεν έχω χαρτί, αλλά, όπως έκανα και με τον κ. Τάσσο, να μιλήσετε για τρία λεπτά.
Κύριε Πρόεδρε, όχι, δεν θα μιλήσω. Από στιγμή σε στιγμή φθάνει ο Κοινοβουλευτικός μας Εκπρόσωπος. Και, αν έχετε την καλοσύνη, να προηγηθεί ο Κοινοβουλευτικός Εκπρόσωπος από την Ένωση Κεντρώων. Ευχαριστώ.
Αμέσως μετά. Τον λόγο έχει ο κ. Καρράς.
Ευχαριστώ, κύριε Πρόεδρε. Από την αρχή του νέου έτους παρακολουθούμε να υποβόσκει μία αναστάτωση. Ακούμε ανήσυχες ειδήσεις. Βλέπουμε τους αγρότες, οι οποίοι ήδη από αρκετές μέρες, ίσως και δεκαπέντε, είναι στους δρόμους. Αποκλείουν, είναι αγανακτισμένοι. Από τις επόμενες μέρες είδαμε ότι υπάρχει και μία φοροεπίθεση επιπλέον, η οποία δεν αφορά μόνο τους ελεύθερους επαγγελματίες, για τους οποίους γίνεται πολύς λόγος. Αφορά - μετά τις τελευταίες ημέρες, με όσα ακούστηκαν για νέες φορολογικές ρυθμίσεις - το σύνολο των εργαζομένων και του λαού. Τα έξι χρόνια μνημόνιο δεν δίδαξαν, κύριε Πρόεδρε, ούτε την Κυβέρνηση ΣΥΡΙΖΑ ούτε την προηγούμενη κυβέρνηση Νέας Δημοκρατίας - ΠΑΣΟΚ. Δεν δίδαξαν τίποτα. Και βρισκόμαστε σήμερα, έξι χρόνια μετά, να έχουμε έναν λαό στη γωνία. Γιατί το λέω αυτό; Διότι οι σημερινές συγκεντρώσεις - οι οποίες ήταν σημαντικές, κατά την άποψή μας - έδειξαν έναν παλμό. Δεν θα αναφερθώ και θα καταδικάσω τα έκτροπα τα οποία γίνονται, διότι εδώ μιλάμε για δημοκρατικά δικαιώματα διαμαρτυρίας. Δεν μιλάμε για «μπαχαλάκηδες», κατά το κοινώς λεγόμενο. Συμμετέχει κομμάτι του ελληνικού λαού, το οποίο αισθάνεται την πίεση, η οποία έχει έρθει και θα εξακολουθήσει να έρχεται. Νομίζουμε, λοιπόν, ότι ήρθε η ώρα, κύριε Πρόεδρε, να αναφερθούμε στα γενικότερα ζητήματα και να μη μείνουμε μόνο στη στείρα αντιπαράθεση - η Κυβέρνηση ΣΥΡΙΖΑ - ΑΝΕΛ μάς λέει ότι περιμένει την ανάπτυξη ή δεν ξέρω τι - , φράση η οποία αναπαράγεται καθημερινά. Και να φέρω ένα παράδειγμα για το ασφαλιστικό. Ακούγεται ότι θα πάρουν όλοι τη σύνταξή τους, γιατί θα δοθεί η ρήτρα ανάπτυξης. Διάβασα, όμως, - και μου επιτρέπετε αυτή την παρένθεση - τι λέει η ρήτρα ανάπτυξης. Θα έρθουν, λέει, προτάσεις μιας επιτροπής, η οποία δεν έχει καθοριστεί ακόμα. Επανέρχομαι στο κύριο θέμα. Με αυτά, λοιπόν, τα δεδομένα, κύριε Πρόεδρε, εμείς θέλουμε να ζητήσουμε στην Αίθουσα αυτή να υπάρξει πραγματικός διάλογος επί του ασφαλιστικού, γιατί αφαιρούνται όχι μόνο κεκτημένα δικαιώματα, αλλά αφαιρείται και η ικμάδα των Ελλήνων εργαζομένων. Βυθιζόμεθα σε μία άβυσσο, σε έναν πίθο τον Δαναΐδων, για τον οποίο δεν ξέρουμε πού θα πάμε τα χρήματα που ζητούν από τον λαό. Ζητάμε, λοιπόν, να υπάρξει ένας πραγματικός διάλογος, τόσο μέσα στη Βουλή όσο και μέσα στην κοινωνία, ούτως ώστε να γίνουν αντιληπτά τα προβλήματα τα οποία αντιμετωπίζει ο ελληνικός λαός. Και μονιασμένοι όλοι, εάν το καταφέρουμε, να βοηθήσουμε στο ελάχιστο και να συνεισφέρουμε, θα είμαστε απόλυτα ικανοποιημένοι. Ευχαριστώ, κύριε Πρόεδρε.
Πριν δώσω τον λόγο στη συνάδελφο κ. Βάκη, εκ μέρους του ΣΥΡΙΖΑ, θα κάνω μια ανακοίνωση προς το Σώμα. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και δύο συνοδοί εκπαιδευτικοί από το Γυμνάσιο Παλαίρου Αιτωλοακαρνανίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Βάκη για πέντε λεπτά.
Ένα σχόλιο μπορώ να κάνω, κύριε Πρόεδρε;
Να τελειώσει η κ. Βάκη, αν και νομίζω ότι ήταν σε επίπεδο κομμάτων, αλλά τέλος πάντων. Θα σας δώσω τον λόγο για τρία λεπτά και θα κλείσουμε για το θέμα αυτό. Ορίστε, κυρία Βάκη, έχετε τον λόγο.
Κυρίες και κύριοι Βουλευτές, γίναμε μόλις μάρτυρες ψυχαναλυτικών ασκήσεων επί χάρτου, χρηστομάθειας, νουθεσίας, ηθικοπλαστικών κηρυγμάτων, εκ μέρους της Αξιωματικής Αντιπολίτευσης. Και όλα αυτά αναδεικνύουν ένα και μόνο ένα πράγμα. Κοιτάξτε, η μετάβαση στην Αντιπολίτευση είναι μία σκληρή και επώδυνη διαδικασία μεν, δεν ισοδυναμεί με κολυμπήθρα του Σιλωάμ δε. Μας κατηγορούσατε πριν ότι ειρωνευόμαστε τον ελληνικό λαό. Εσείς δεν ειρωνευόσασταν τον ελληνικό λαό τα προηγούμενα χρόνια, δεν τον ευτελίζατε, δεν τον λοιδορούσατε, όταν περιφράσσατε το Κοινοβούλιο - είναι νωπές οι μνήμες - με κάγκελα, στην Πλατεία Συντάγματος, όταν ο κόσμος διαδήλωνε σε θάλαμο αερίων, χτυπώντας τον κόσμο; Ναι, η ομαλότητα είναι να κατεβαίνει ο κόσμος στον δρόμο, αλλά η κυβέρνηση να μην είναι εχθρός του, να είναι σύμμαχός του, σε μία προσπάθεια να αποκρούονται παράλογες απαιτήσεις νεοφιλελεύθερων κύκλων και κέντρων. Ομαλότητα δεν είναι να φιμώνει μια κυβέρνηση τη φωνή του κόσμου και τους αγώνες του. Δεν είναι αυτά επιτυχία μιας αριστερής κυβέρνησης. Επιτυχία μιας κυβέρνησης είναι να βρίσκεται δίπλα και μαζί με τον λαό. Το μεγαλύτερο θέατρο του παραλόγου είναι κάποιοι διαδηλωτές - εργατοπατέρες του «ναι» σε όλα, του «ναι» στο σχέδιο Γιούνκερ, του «πάση θυσία» συμφωνία, να πρωτοστατούν τώρα έξω, τελείως υποκριτικά. Αν προσπαθείτε να δημιουργήσετε ένα τεχνητό κλίμα αναστάτωσης, η Κυβέρνηση είναι στέρεη, είναι συμπαγής και είναι εδώ.
Διπλά ευχαριστώ και για τη συντομία του χρόνου. Οπότε, κύριε Αμανατίδη, δικαίως παίρνετε τρία λεπτά που περίσσεψαν από την κ. Βάκη.
Εγώ, κύριε Πρόεδρε, δεν θα έπαιρνα τον λόγο, αλλά, επειδή ο κ. Δένδιας αναφέρθηκε σε μένα σαν Υφυπουργό, να κάνω ένα σχόλιο.
Δεν αναφέρθηκε σε εσάς ως Υφυπουργό, αλλά ως εκπρόσωπο της Κυβέρνησης.
Κύριε Πρόεδρε, θεωρώ πως ό,τι δεν καταλαβαίνουμε, δεν μπορούμε να το ανακηρύσσουμε σε «σχιζοειδές». Είναι πολύ λογικό για ένα κόμμα όπως η Νέα Δημοκρατία να μην μπορεί να καταλαβαίνει τις κινητοποιήσεις ευρύτερων κοινωνικών στρωμάτων. Η γνώμη μου είναι ότι οι κινητοποιήσεις δεν είναι ανωμαλία και δεν είναι ότι σήμερα είναι μια ανώμαλη μέρα. Οι κινητοποιήσεις είναι όπλα στη φαρέτρα της σκληρής διαπραγμάτευσης που διεξάγει η Κυβέρνηση, ελλείψει μάλιστα της παρουσίας της Αντιπολίτευσης, ακόμα και με τις προτάσεις της, σε έναν διάλογο που της έχει ζητηθεί. Θεωρώ ότι ο ειλικρινής και εξαντλητικός διάλογος με όλες τις κοινωνικές ομάδες, μάλιστα δε και μετά τις σημερινές δηλώσεις του Προέδρου της Βουλής, που πήρε το ψήφισμα των συγκεντρωμένων, μπορεί να βοηθήσει όλους και είναι προς το συμφέρον όλων. Δεν ειρωνευόμαστε κανέναν. Επιζητούμε τον ειλικρινή και εξαντλητικό διάλογο και, παρακαλώ, ό,τι δεν καταλαβαίνουμε, δεν είναι σχιζοειδές.
Κυρίες και κύριοι συνάδελφοι, ολοκληρώθηκε το πρώτο μέρος της σημερινής συνεδρίασης, που ήταν το νομοθετικό έργο. Στο σημείο αυτό, παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα αναγνώσω πρώτα όλες τις επίκαιρες ερωτήσεις, στις οποίες δεν θα γίνει η συζήτηση, εξαιτίας κωλύματος των αρμοδίων Υπουργών. Η δεύτερη με αριθμό 464/1-2-2016 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση των μη κυβερνητικών οργανώσεων στα νησιά του Αιγαίου, δεν συζητείται λόγω κωλύματος του κυρίου Υπουργού. Η τέταρτη με αριθμό 468/1-2-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με τη λήψη μέτρων για τις καθυστερήσεις πληρωμών μεταξύ των παραγωγών νωπών τροφίμων και ευπαθών προϊόντων και μεσαίων επιχειρήσεων ή αλυσίδων καταστημάτων λιανικής πώλησης, δεν συζητείται λόγω κωλύματος του κυρίου Υπουργού. Η πέμπτη με αριθμό 453/26-1-2016 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναστολή των πλειστηριασμών για την εκποίηση της περιουσίας των εταιρειών «ΦΙΛΚΕΡΑΜ JOHNSON ΒΙΟΜΗΧΑΝΙΑ ΚΕΡΑΜΙΚΩΝ ΠΛΑΚΙΔΙΩΝ Α.Ε.» και «ΕΝΩΜΕΝΗ ΚΛΩΣΤΟΫΦΑΝΤΟΥΡΓΙΑ Α.Ε.» για έξι μήνες, δεν συζητείται λόγω κωλύματος του κυρίου Υπουργού. Η έκτη με αριθμό 455/26-1-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την ανάγκη εξαίρεσης του ευβοϊκού κόλπου από την εφαρμογή της απόφασης του Υπουργείου, που επιτρέπει την αλιεία με το εργαλείο της βιντζότρατας, δεν συζητείται λόγω κωλύματος του κυρίου Υπουργού . Η τρίτη με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ - ΑΝΕΛ στα χρεοκοπημένα κόμματα», δεν συζητείται λόγω κωλύματος του κυρίου Υπουργού. Η τέταρτη με αριθμό 459/28-1-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τη μη υλοποίηση των δεσμεύσεων στο προσφυγικό ζήτημα από την Κυβέρνηση και τον κίνδυνο εξόδου της χώρας από τη Σένγκεν, δεν συζητείται λόγω κωλύματος του κυρίου Υπουργού. Η πέμπτη με αριθμό 467/1-2-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με το ενδεχόμενο εξόδου της χώρας μας από τη ζώνη Σένγκεν, δεν συζητείται λόγω κωλύματος του κυρίου Υπουργού. Η έκτη με αριθμό 385/12-1-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στον όμιλο «EUROMEDICA», δεν συζητείται λόγω κωλύματος του κυρίου Υπουργού. Η έβδομη με αριθμό 426/19-1-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE SOLUTIONS», δεν συζητείται λόγω κωλύματος του κυρίου Υπουργού. Άνευ σχολίων. Η πρώτη ερώτηση, η οποία…
Κύριε Πρόεδρε, αν είναι εύκολο, θα ήθελα να μου δώσετε τον λόγο.
Για ποιο πράγμα;
Ως προς τη διαδικασία και την αναβολή της ερώτησης.
Δεν υπάρχει θέμα και λόγος γι' αυτό το πράγμα.
Σας παρακαλώ πολύ…
Δεν υπάρχει θέμα, για να πείτε κάτι επ' αυτού. Είπα εγώ από μόνος μου.
Είναι δικό μου θέμα. Εσείς αν μου δίνετε τον λόγο…
Εντάξει, θα περιμένετε στο τέλος τότε.
Γιατί να περιμένω στο τέλος;
Θα περιμένετε στο τέλος, διότι, κύριε Συντυχάκη, παραδείγματος χάριν, έπρεπε να σας διαβάσω τελευταίο. Για λόγους συντομίας διάβασα όλες τις αναβολές, γιατί η επίκαιρη ερώτησή σας ήταν η τελευταία. Οπότε, πάλι τελευταίος θα παίρνατε τον λόγο. Παρακαλώ πολύ, μην κωλυόμεθα!
Δεν έχει καμμία σχέση σε σχέση με αυτό που θέλω να πω.
Θα το πείτε στο τέλος, με τη σειρά που ήταν η ερώτησή σας, που ανεβλήθη.
Όση ώρα γίνεται αυτός ο διάλογος, θα σας είχα αναφέρει τον λόγο.
Θα συζητηθεί η πρώτη ερώτηση. Κύριε συνάδελφε, σας παρακαλώ πάρα πολύ! Δεν θα πάρετε τον λόγο τώρα. Όταν έρθει η ώρα, στο τέλος που ήταν η ερώτησή σας, παρ' ότι δεν προβλέπεται, εγώ θα σας τον δώσω.
Στο τέλος πότε;
Στο τέλος του κοινοβουλευτικού ελέγχου, γιατί η ερώτησή σας που ανεβλήθη, ήταν προς το τέλος.
Όσες αναγνώσατε, δεν θα γίνουν.
Κύριε συνάδελφε, σας παρακαλώ, δεν έχετε τον λόγο. Η πρώτη με αριθμό 462/1-2-2016 επίκαιρη ερώτηση…
Είναι απαράδεκτο να μη μου δίνετε τον λόγο, κύριε Πρόεδρε!
Σας είπα πότε θα σας τον δώσω. Και απαράδεκτο, κύριε συνάδελφε, είναι να μιλάτε έτσι σε ένα συνάδελφό σας που έχει είκοσι πέντε χρόνια μέσα στη Βουλή. Να είστε λίγο προσεκτικός!
Καψόνι μου κάνετε, κύριε Πρόεδρε; Δεν σας είπα τίποτα μεμπτό!
Θα συζητηθεί η πρώτη με αριθμό 462/1-2-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σωτηροπούλου προς τον Υπουργό Παιδείας, Έρευνας και Τεχνολογίας, σχετικά με την παραμονή του Τμήματος Δασοπονίας και Διαχείρισης Φυσικού Περιβάλλοντος …
Θα επιμείνω, κύριε Πρόεδρε! Είναι η τρίτη φορά που έχει αναβληθεί η ερώτηση!
Κύριε συνάδελφε, δεν γράφεται τίποτα από ό,τι λέτε και δεν έχετε τον λόγο τώρα.
….
Θα πείτε ό,τι έχετε να πείτε στο τέλος, όταν θα έρθει η σειρά σας.
…
…και τη συμπερίληψη του στο μηχανογραφικό δελτίο των εισαγωγικών εξετάσεων στα ΑΕΙ για το ακαδημαϊκό έτος 2016-2017. Κυρία συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στην Καρδίτσα λειτουργεί το Τμήμα Δασοπονίας και Διαχείρισης Φυσικού Περιβάλλοντος από το 1983, καθώς και άλλα τμήματα του ΤΕΙ Θεσσαλίας: το Τμήμα Σχεδιασμού και Τεχνολογίας Ξύλου και Επίπλου, το Τμήμα Διατροφής και Διαιτολογίας, το Τμήμα Τεχνολογίας Τροφίμων καθώς και το Τμήμα της Κτηνιατρικής Σχολής του Πανεπιστημίου Θεσσαλίας. Σας υποβάλλω αυτήν την ερώτηση, καθώς η σκανδαλώδης και χωρίς καμμία τεκμηρίωση μεταφορά στο Καρπενήσι του Τμήματος Δασοπονίας και Διαχείρισης Φυσικού Περιβάλλοντος με το σχέδιο «Αθηνά» δημιουργεί σοβαρό ακαδημαϊκό έλλειμμα στο ΤΕΙ Θεσσαλίας αλλά και στην κοινωνία της Καρδίτσας με την οποία το τμήμα είναι στενά συνδεδεμένο τα τελευταία τριάντα και πλέον χρόνια. Εφιστώ την προσοχή σας στην ιστορικότητα, την πληρότητα των υποδομών, την ακαδημαϊκή λειτουργία, την κοινωνική προσφορά του τμήματος, αλλά και τη σημαντική του συνεισφορά στην ανάπτυξη του φυσικού περιβάλλοντος της περιοχής. Πρόκειται για ένα τμήμα το οποίο πληρούσε - αλλά και συνεχίζει να πληροί - όλα τα ακαδημαϊκά κριτήρια που θέσπισε η Αρχή Διασφάλισης Ποιότητας στην ανώτατη εκπαίδευση. Εδράζεται, δε, στο ακαδημαϊκό campus της πόλης της Καρδίτσας μαζί με τα υπόλοιπα τμήματα με τα οποία υπάρχει μεγάλη συνέργεια. Διαθέτει ιδιόκτητη έκταση τριάντα στρεμμάτων με εξαιρετικές κτηριακές υποδομές, αίθουσες διδασκαλίας, αμφιθέατρο, βιβλιοθήκες, άρτια εξοπλισμένα εργαστήρια, πλήρεις εγκαταστάσεις φοιτητικής μέριμνας, χώρους ψυχαγωγίας, θερμοκήπια και μετεωρολογικό σταθμό. Μάλιστα, ο εξοπλισμός του χρησιμοποιείται στην εκπαίδευση και σε τουλάχιστον είκοσι εκπαιδευτικά προγράμματα ύψους δύο εκατομμυρίων ευρώ την τελευταία πενταετία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ ένα λεπτό, κύριε Πρόεδρε. Το τμήμα έχει συμβάλει σημαντικά στην εξωστρέφεια της πόλης της Καρδίτσας με τις ερευνητικές του δράσεις, αλλά και στη διεθνοποίηση με τους δεκάδες φοιτητές “ERASMUS” που φιλοξένησε. Με την προδιαγραφόμενη μεταφορά του τμήματος μετά τις 31 Οκτωβρίου 2018 στο Καρπενήσι θα εκλείψει από τη Θεσσαλία το μοναδικό τμήμα τριτοβάθμιας εκπαίδευσης με πολύχρονη εμπειρία και εξειδίκευση στη διαχείριση του φυσικού περιβάλλοντος. Επίσης, οι επενδύσεις της ελληνικής πολιτείας στις υποδομές και στον εξοπλισμό του τμήματος θα απαξιωθούν εντελώς. Τέλος, οι ακαδημαϊκές συνέργειες που σχετίζονται με τη διαχείριση στου φυσικού περιβάλλοντος, συνέργειες μεταξύ των τμημάτων της περιφέρειας θα αποδυναμωθούν. Η απρόσκοπτη ακαδημαϊκή συνέχεια του τμήματος θα παύσει, καθώς οι υποδομές και το ακαδημαϊκό περιβάλλον συνεργειών του τμήματος υποδοχής είναι καταφανώς κατώτερες όσων ήδη υπάρχουν στο ΤΕΙ Θεσσαλίας. Με βάση τα παραπάνω, σας έχουμε υποβάλει σαφή και συγκεκριμένα ερωτήματα που αφορούν, πρώτον, τον λόγο για τον οποίο τελικά το τμήμα συγχωνεύτηκε στο ομότιτλο του Καρπενησίου μετά από τριάντα χρόνια θετικής πορείας και προσφοράς και δεύτερον, την αποκατάσταση άμεσα από το Υπουργείο Παιδείας μίας μεγάλης αδικίας, ενός ακαδημαϊκού εγκλήματος με τη διατήρηση του τμήματος στην Καρδίτσα και τη συμπερίληψή του στο μηχανογραφικό δελτίο των εισαγωγικών εξετάσεων στα ΑΕΙ για το προσεχές ακαδημαϊκό έτος 2016-2017. Ευχαριστώ πολύ.
Κι εγώ σας ευχαριστώ. Στη συνάδελφο θα απαντήσει η Αναπληρώτρια Υπουργός, κ. Αθανασία Αναγνωστοπούλου. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Αγαπητή συνάδελφε, μου δίνετε την ευκαιρία να μιλήσουμε για ένα θέμα πάρα πολύ σημαντικό, για το οποίο ωστόσο θα χρειάζονταν ώρες επί ωρών για να το αναπτύξουμε. Έχουμε ακούσει πολύ τον τελευταίο καιρό για κομματικό κράτος του ΣΥΡΙΖΑ, για πελατειακό κράτος και διάφορα τέτοια. Εάν πάρουμε τον ακαδημαϊκό χάρτη, αν πάρουμε τον χάρτη των ανώτατων ιδρυμάτων και δούμε τι έγινε από την Μεταπολίτευση μέχρι σήμερα, εκεί θα καταλάβουμε τι σημαίνει κομματικό κράτος, τι σημαίνει πελατειακό κράτος και τι σημαίνουν όλα αυτά. Θα καταλάβουμε, επίσης, τον παραλογισμό, την κατασπατάληση χρήματος και τι σημαίνουν όλα αυτά, αν καθίσουμε να δούμε πως πήγαν να διορθωθούν με την ίδια προχειρότητα, αλλά και με τον ίδιο πελατειακό τρόπο, τα προβλήματα που δημιούργησε μία αλόγιστη και απολύτως πρόχειρη κατακερματισμένη κατανομή τμημάτων και σχολών πανεπιστημίων και ΤΕΙ ανά την επικράτεια. Το δικό σας τμήμα αποτελεί ένα παράδειγμα και, μάλιστα, ένα εμβληματικό παράδειγμα και θα πω παρακάτω γι' αυτό. Θα μου επιτρέψετε, όμως, να πω δύο λόγια για την ενημέρωση περισσότερο όσων μας ακούν και σε αυτήν την Αίθουσα, αλλά και έξω από αυτήν, για να δούμε τι έχει γίνει από το 1990 και μετά σε αυτήν τη χώρα σε σχέση με τα ανώτατα ιδρύματα. Θα διαπιστώσουμε ότι από το 1990 και μέχρι το 2003 ξεφυτρώνουν ξαφνικά τμήματα στη μέση του πουθενά, παντού. Από το 2003 μέχρι την κρίση ξεφύτρωσαν ακόμα περισσότερα τμήματα. Ελάχιστα απ' αυτά πληρούσαν ακαδημαϊκά κριτήρια, αλλά και άλλα κριτήρια, που πρέπει να έχει ένα πανεπιστημιακό τμήμα ή τμήμα των ΤΕΙ. Οι λόγοι που δημιουργήθηκαν αυτά τα τμήματα είναι ανεξερεύνητοι. Ξέρουμε, δηλαδή, γιατί τώρα μαθαίνουμε, όπως βλέπουμε τον χάρτη. Και τότε ξέραμε, αλλά θα ήταν μία τεράστια συζήτηση. Τι έγινε από την κρίση και μετά; Εν μία νυκτί με τον ίδιο πρόχειρο τρόπο συγχωνεύθηκαν τμήματα, καταργήθηκαν τμήματα, χωρίς να παρθεί κανένα κριτήριο. Το Τμήμα Δασοπονίας της Καρδίτσας είναι, σας είπα, εμβληματική περίπτωση. Το είδαμε πάρα πολύ αναλυτικά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Ένα λεπτό, κύριε Πρόεδρε. Είδαμε, κατ' αρχάς, ότι το εν λόγω τμήμα έχει όλες τις κτηριακές υποδομές, όχι μόνο για να καλύπτει την ακαδημαϊκή του λειτουργία, αλλά και τη φοιτητική μέριμνα. Διαπιστώσαμε ότι επί τριάντα χρόνια που λειτουργεί, είχε συνέργειες με άλλα τμήματα του ΤΕΙ Θεσσαλίας αλλά και του Πανεπιστημίου Θεσσαλίας. Επίσης, είδαμε και την ανταποδοτικότητά του με την κοινωνία, την εξωστρέφειά του. Είδαμε, βέβαια, και την αξιολόγηση της ΑΔΙΠ το 2010, η οποία αξιολογούσε πάρα πολύ θετικά το εν λόγω τμήμα. Το τμήμα αυτό ξαφνικά καταργείται και συγχωνεύεται με το τμήμα Καρπενησίου. Εδώ μπαίνει ένα μείζον ζήτημα. Πώς συγχωνεύεται με το τμήμα Καρπενησίου; Για ποιο λόγο; Δεν έχουμε καμμία αιτιολογία. Δεν έχω βρει εγώ καμμία αιτιολογία που να δικαιολογεί με ακαδημαϊκά, με κτηριακά ή με οποιοδήποτε άλλα κριτήρια αυτήν τη συγχώνευση. Δεν θέλω να πω τίποτα άλλο.
Κυρία Υπουργέ, πρέπει να κλείσετε. Έχετε και δευτερολογία.
Ναι, είναι ένα μεγάλο θέμα. Όσον αφορά το τμήμα δε του Καρπενησίου - προσέξτε - δεν είμαι κατά του τμήματος Καρπενησίου. Ίσα - ίσα και εκεί έχουμε ένα δασικό πλούτο, που θα σήκωνε να έχουμε άλλο ένα τμήμα. Στην πρωτολογία μου, λοιπόν, αναρωτιέμαι τι ήταν αυτό που έκανε να μην έχουμε δύο τμήματα και εκεί και εδώ, αφού είναι ελάχιστα αυτά τα τμήματα σε όλη την Ελλάδα και θα χρειαζόταν να υπάρχουν. Στη δευτερολογία μου θα σας πω γι' αυτά που με ρωτήσατε συγκεκριμένα.
Κυρία συνάδελφε, έχετε τον λόγο για τρία λεπτά.
Σας ευχαριστώ, κυρία Υπουργέ, για την απάντησή σας. Περιμένουμε άμεσα να δοθεί η λύση, που θα άρει την καταφανώς άδικη συγχώνευση του τμήματος, όπως είπατε κι εσείς, και θα επιλύει το σημαντικό αυτό ζήτημα, που δεν αφορά στενά την περιοχή της Καρδίτσας, αλλά ολόκληρης της Θεσσαλίας. Είναι πρωτοφανές, ένα τμήμα που λειτουργεί εδώ και τριάντα δύο χρόνια, με διαθέσιμες εγκαταστάσεις θεωρητικής και εργαστηριακής εκπαίδευσης, φοιτητικής μέριμνας - το είδατε κι εσείς - με ερευνητική δραστηριότητα και διεθνή αναγνώριση, ένα τμήμα που σχετίζεται άμεσα με τις αναπτυξιακές ανάγκες της Θεσσαλίας, τις οποίες και υπηρετεί χρόνια, να καταδικάζεται σε μαρασμό με τη συγχώνευση του με τμήμα σε πόλη άλλου γεωγραφικού διαμερίσματος της χώρας, το οποίο - μακάρι να μπορέσει να λειτουργήσει και εκεί - υστερεί, όμως, καταφανώς σε υποδομή και οδηγεί το τμήμα σε επιστημονική απομόνωση, καθώς δεν υφίσταται άλλο ομοειδές Τμήμα Δασοπονίας στο ΤΕΙ Στερεάς Ελλάδας. Η έκθεση, μάλιστα, της εξωτερικής αξιολόγησης του τμήματος εκθειάζει τα επιτεύγματα και τις προοπτικές του. Αναρωτιόμαστε, λοιπόν, ποιες προοπτικές διασφαλίζει η μεταφορά αυτή. Η κοινή λογική λέει ότι θα πρέπει να συγχωνευτούν οι πλέον αδύναμες και με χαμηλή ανάπτυξη δομές με τις πλέον ισχυρότερες, πάντα με τη χρήση ενιαίων αντικειμενικών κριτηρίων. Αυτό καταπατήθηκε, κυρία Υπουργέ. Καταπατήθηκε το αυτονόητο. Μήπως αυτό ενείχε πολιτικές σκοπιμότητες και εξυπηρέτησε πελατειακές σχέσεις; Είναι επιτακτική ανάγκη, λοιπόν, το Υπουργείο Παιδείας να επανεξετάσει την περίπτωση του Τμήματος Δασοπονίας και Διαχείρισης Φυσικού Περιβάλλοντος της Καρδίτσας άμεσα, διότι δεν υπάρχει πλέον χρόνος και δεν μπορούμε να περιμένουμε τον εθνικό διάλογο για κάτι τόσο κραυγαλέα άδικο. Επισημαίνω δε, ότι η συνέχιση της λειτουργίας του τμήματος δεν θα επιβαρύνει με κανένα κόστος το ΤΕΙ Θεσσαλίας και τον κρατικό προϋπολογισμό. Κυρία Υπουργέ, το τμήμα σταματά τη λειτουργία του το 2018. Είμαι βέβαιη ότι θα εξετάσετε το θέμα με ευαισθησία και θα προβείτε άμεσα σε ενέργειες, ώστε να αποκατασταθεί η κατάφωρη αδικία που υπέστη το Τμήμα Δασοπονίας και Διαχείρισης Φυσικού Περιβάλλοντος του ΤΕΙ Θεσσαλίας στην Καρδίτσα. Είμαι, επίσης, βέβαιη ότι θα προβείτε σε ενέργειες για την επανένταξη του τμήματος στο μηχανογραφικό δελτίο των εισαγωγικών εξετάσεων για τα ΑΕΙ του προσεχούς ακαδημαϊκού έτους 2016-2017, με όποιον τρόπο εσείς νομίζετε, ώστε να αποκτήσει νέους φοιτητές και νέα δυναμική. Σας ευχαριστώ πολύ.
Κυρία Υπουργέ, έχετε τον λόγο.
Κυρία συνάδελφε, θα απαντήσω ευθέως, παρ' όλο που σας είπα ότι το ζήτημα είναι τεράστιο. Έχει ήδη ξεκινήσει ο εθνικός διάλογος, στον οποίο ο γεωγραφικός χάρτης των ΑΕΙ, των ανώτατων ιδρυμάτων, είναι σε απόλυτη προτεραιότητα. Σε ακόμα μεγαλύτερη προτεραιότητα είναι τμήματα, τα οποία φαίνονται ότι είχαν όλα τα εχέγγυα και την παράδοση να λειτουργούν και τα οποία είτε συγχωνεύτηκαν είτε πρόκειται να κλείσουν το 2018. Της Καρδίτσας είναι ανάμεσα σε αυτά. Το λέω και το ξαναλέω. Δεν μπορώ αυτήν τη στιγμή να δεσμευτώ και να σας πω ότι θα μπει στο μηχανογραφικό του 2016-2017, όχι γιατί θέλω να υπεκφύγω, αλλά γιατί τα μηχανογραφικά και το ποια τμήματα μπαίνουν ή δεν μπαίνουν, ορίζεται από τον Μάιο του προηγούμενου έτους. Δεν μπορεί, δηλαδή, αυτήν τη στιγμή ένας Υπουργός να πει: «Εγώ βάζω αυτό το τμήμα έτσι». Ευελπιστώ, όμως, ότι σε εύλογο διάστημα, δηλαδή σε έναν με δύο μήνες, θα έχουμε μια πρώτη έκθεση που θα μας επιτρέπει να δούμε ειδικά αυτές τις περιπτώσεις, όπως είναι το τμήμα της Καρδίτσας και θα μας επιτρέψει πριν φυλλορροήσει το τμήμα και πριν εξαφανιστεί, να μπορέσουμε να το στήσουμε πάλι στα πόδια του. Αυτό μπορώ να σας πω προς στιγμή. Πρέπει, όμως, να ξέρετε ότι δείχνουμε όλη μας τη μέριμνα. Και δεν είναι μόνο το τμήμα της Καρδίτσας. Είναι και κάποια άλλα, στα οποία έχουν επενδυθεί εκτός από ανθρώπινοι πόροι και υλική υποδομή, χρήματα σε εργαστήρια, σε όργανα κ.λπ., τα οποία μένουν έτσι και θα σαπίσουν. Αυτό, λοιπόν, που έχω να σας πω είναι ότι τέτοια τμήματα είναι σε άμεση προτεραιότητα. Θα δούμε τις νομοθετικές ρυθμίσεις που μπορούμε να κάνουμε, ούτως ώστε να προλάβουμε να μην διαλυθούν αυτά τα τμήματα. Ευχαριστώ.
Κυρίες και κύριοι συνάδελφοι, προχωράμε ως εξής: Θα συζητηθεί η ερώτηση του κ. Νικολάου Κούζηλου, που θα απαντηθεί από τον Υφυπουργό κ. Πετρόπουλο και αμέσως μετά θα συζητηθεί - παρ' ότι είναι προς το τέλος - η ερώτηση του κ. Κεγκέρογλου, στην οποία θα απαντήσει πάλι ο ίδιος Υφυπουργός, για να τον απεγκλωβίσουμε. Έπειτα θα συζητηθεί η ερώτηση της κ. Μαρίας Τριανταφύλλου, στην οποία θα απαντήσει ο Υπουργός κ. Ξανθός, και στη συνέχεια η τελευταία ερώτηση του κ. Συντυχάκη, στην οποία θα απαντήσει ο ίδιος Υπουργός, ο κ. Ξανθός. Θα συζητηθεί η τρίτη με αριθμό 461/29-1-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του Ειδικού Λογαριασμού Οικογενειακών Επιδομάτων Ναυτικών (ΕΛΟΕΝ). Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, σύμφωνα με πληροφορίες και με ενημέρωση που έχουμε, το Υπουργείο Εργασίας προτίθεται να καταργήσει, με το νέο σχέδιο νόμου για τη δημιουργία ενιαίου συστήματος κοινωνικής ασφάλισης, τον Ειδικό Λογαριασμό Οικογενειακών Επιδομάτων. Ο ΕΛΟΕΝ, όμως, ως νομικό πρόσωπο δημοσίου δικαίου, αυτοτελής λογαριασμός, δεν έχει σχέση με το ΝΑΤ. Δεν είναι ασφαλιστικός φορέας, δεν είναι ταμείο αρωγής. Ο ΕΛΟΕΝ έχει δικό του προϋπολογισμό και διανέμει τους πόρους του από τις εισφορές των ναυτικών -1% - και των πλοιοκτητών -2% - επί των βασικών μισθών και επιδομάτων, όπως προβλέπεται από την εκάστοτε συλλογική σύμβαση εργασίας, στους Έλληνες ναυτικούς. Ερωτάσθε, κύριε Υπουργέ: Θα εξαιρεθεί ο ΕΛΟΕΝ από το σχέδιο νόμου για τη δημιουργία ενιαίου συστήματος κοινωνικής ασφάλισης και αν όχι, γιατί.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Η Κυβέρνηση δεν προτίθεται να καταργήσει κανένα δικαίωμα. Αυτό που κάνει είναι να διαχειριστεί με τον καλύτερο τρόπο όλα τα δικαιώματα που αφορούν στην κοινωνική ασφάλιση. Η συζήτηση που γίνεται με τους ενδιαφερόμενους φορείς, αποδίδει πάντα καρπούς. Επιζητούμε τον διάλογο και τη διαβούλευση με όλους τους ενδιαφερόμενους φορείς. Πιστεύω και ελπίζω ότι σύντομα θα έχουμε την ευκαιρία και με τους αγρότες να συζητήσουμε λεπτομερώς το κομμάτι που τους αφορά, το μέρος που τους αφορά στο σύστημα κοινωνικής ασφάλισης που διαμορφώνουμε, γιατί θα βρεθούν λύσεις και εκεί. Αύριο πιστεύω ότι θα ολοκληρώσουμε τη συζήτηση με τους επιστημονικούς φορείς. Δέχτηκα και συζήτησα με την κ. Βλασσοπούλου, τη Διευθύντρια του Ειδικού Λογαριασμού Οικογενειακών Επιδομάτων Ναυτικών. Εξήγησα στη Διευθύντρια του ΕΛΟΕΝ και στον κ. Ριζεάκο, που έχει και αυτός αρμοδιότητα, ότι δεν έχουμε καμμία πρόθεση, δεν σκοπεύουμε να εντάξουμε τον ΕΛΟΕΝ μέσα στο σύστημα κοινωνικής ασφάλισης. Θέλουμε να τον διατηρήσουμε, με την επάρκεια των κεφαλαίων που πρέπει να έχει, σε μία αυτοτελή πορεία, ενταγμένο στο πλαίσιο και στο κέλυφος της εξυπηρέτησης που παρέχει το ΝΑΤ, το οποίο εισπράττει αυτήν την εισφορά και την αποδίδει για να καταβάλλεται αυτό το επίδομα. Επομένως δεν πρόκειται για οργανική ένταξη μέσα στον φορέα κοινωνικής ασφάλισης που έχουμε σχεδιάσει. Μία διατύπωση που υπάρχει πράγματι μέσα στο αρχικό σχέδιο και προκαλεί αυτήν την παρανόηση, θα εξαλειφθεί. Σαφώς δεν θα υπάρξει μία τέτοια ένταξη του ΕΛΟΕΝ. Αυτή είναι η απάντησή μας.
Παρ' ότι η απάντηση ήταν σαφής, έχετε τον λόγο, κύριε συνάδελφε.
Εδώ, όμως, τώρα προκύπτει το θέμα με την αυτοτέλεια του ΝΑΤ. Αν δεν είναι αυτοτελές το ΝΑΤ, ποιος θα δίνει στον ΕΛΟΕΝ τις εισφορές - δώδεκα με δεκαπέντε εκατομμύρια - όταν κλείνουν τα ναυτολόγια; Πώς θα διανέμονται αυτά; Πιστεύω ότι αυτά πρέπει να ξεκαθαριστούν από τώρα. Επίσης, τι θα γίνει με την Εστία Ναυτικών, η οποία και αυτή ανήκει στον ΕΛΟΕΝ; Αυτά είναι τα βασικά ερωτήματα που προκύπτουν, τι θα γίνει δηλαδή με τον ΝΑΤ. Ευχαριστώ.
Ορίστε, κύριε Υπουργέ, έχετε τον λόγο.
Έχουμε πει εξαρχής με απόλυτη σαφήνεια ότι το ΝΑΤ θα διατηρεί την αυτοτέλειά του για τις μη συνταξιοδοτικές παροχές. Επομένως δεν υπάρχει πρόβλημα ως προς αυτό και δεν προκαλείται καμμία εμπλοκή στη λειτουργία είτε του ενός είτε του άλλου φορέα. Θα υπάρχουν μέσα στο ΝΑΤ, που θα υπάρχει και θα διατηρείται αυτοτελώς για τις λειτουργίες αυτές.
Ευχαριστούμε. Προχωρούμε τώρα στην πρώτη με αριθμό 1448/26-11-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το εάν είναι στις προθέσεις του Υπουργείου να δοθεί εκ νέου η δυνατότητα στους εργοδότες να μπουν στη ρύθμιση χρεών προς το ΙΚΑ. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Θα μου επιτρέψετε να κάνω μία αναφορά για το ασφαλιστικό γενικότερα, για την κοινωνική αναταραχή που έχει προκαλέσει η Κυβέρνηση, φέρνοντας εδώ και τρεις μήνες ένα υποτιθέμενο νομοσχέδιο ή έστω πολιτικές για ένα νομοσχέδιο, για το οποίο δεν έχει ξεκαθαρίσει η ίδια τι θέλει. Εμείς τοποθετηθήκαμε στη συζήτηση που έγινε στην Αίθουσα αυτή και ζητήσαμε να το πάρει πίσω, να το «παγώσει» ή όπως αλλιώς θέλει να ονομάσει την πρωτοβουλία εκτόνωσης που πρέπει να πάρει, και ταυτόχρονα να γίνει ένας ουσιαστικός και σύντομος διάλογος γι' αυτό το θέμα. Θεωρώ ότι δεν πρέπει η Κυβέρνηση να πυροδοτήσει άλλο την κοινωνική έκρηξη που φάνηκε και σήμερα ότι υπάρχει, τον αναβρασμό ο οποίος έχει δημιουργηθεί. Κύριε Υπουργέ, σε αυτήν εδώ την Αίθουσα καταφέραμε να συνεννοηθούμε για δύο, τρία πράγματα το προηγούμενο διάστημα. Ένα από αυτά ήταν η μείωση των ασφαλιστικών εισφορών για τους νέους επιστήμονες μέχρι και τρεις κλίμακες, για τους ασφαλισμένους στο ΕΤΑΑ, όπως άλλωστε ισχύει και για το ταμείο των επαγγελματιών, βιοτεχνών και εμπόρων, τον ΟΑΕΕ, και βεβαίως συμφωνήσαμε τη ρύθμιση των εκατό δόσεων με κάποιες προϋποθέσεις. Δυστυχώς, μετά τις εκλογές του Σεπτεμβρίου ήρθε η Κυβέρνηση με νεότερες ρυθμίσεις να ανακαλέσει αυτήν την πολύ σωστή ρύθμιση που κάναμε για τους νέους επιστήμονες και η οποία φάνηκε ότι αποδίδει σύμφωνα με στοιχεία του ΕΤΑΑ και βεβαίως να δυσκολέψει τη ρύθμιση των εκατό δόσεων. Συγκεκριμένα, αυξήσατε το επιτόκιο βάσει του οποίου υπολογίζονται τα επιπλέον ποσά για τις εκατό δόσεις. Δεν έφτανε, όμως, αυτό. Ήρθατε και βάλατε σφιχτά περιθώρια για τις παράλληλες οφειλές που υπάρχουν - πέραν των ρυθμισμένων με τις εκατό δόσεις - γι' αυτούς που έχουν ενταχθεί, ούτως ώστε να τα εξοφλήσουν, με αποτέλεσμα και λόγω της μη ενημέρωσης αλλά και λόγω του μικρού χρονικού διαστήματος, να απενταχθούν πάρα πολλοί. Αυτό αφορά τους ασφαλισμένους και του αλλά και άλλων ασφαλιστικών ταμείων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Συγκεκριμένα για το ΙΚΑ - αν είναι σωστά τα στοιχεία μου - από τις περίπου εκατόν δεκαπέντε χιλιάδες ασφαλισμένων που είχαν ενταχθεί στη ρύθμιση των εκατό δόσεων, οι περίπου τριάντα τέσσερις είχαν απενταχθεί στο διάστημα που είχα αυτό το νούμερο, λόγω ακριβώς των δυσκολιών οι οποίες υπήρξαν. Και μπορεί σήμερα που μιλάμε να αυξήθηκε αυτό το νούμερο και λόγω του ότι θα πρέπει σε σύντομο χρόνο να εξοφλούν τις οφειλές ή τις τρέχουσες οφειλές. Βεβαίως, είναι σωστό να υπάρχουν κάποιες προϋποθέσεις. Κανείς δεν αντιλέγει σε αυτό. Στην πρώτη, όμως, φάση εφαρμογής δεν υπήρχε η απαραίτητη ενημέρωση και σε πολλούς που θέλουν να πληρώνουν και να τηρούν τη ρύθμιση, δημιουργήθηκε αυτή την στιγμή ένα τεράστιο κενό, με αποτέλεσμα να χάνει το ΙΚΑ περίπου 1 δισεκατομμύριο ευρώ.
Κύριε Κεγκέρογλου, ολοκληρώστε.
Ναι, κύριε Πρόεδρε. Αυτό που σας ζητώ, είναι να δώσετε τη δυνατότητα με μία κόκκινη γραμμή - μέχρι, δηλαδή, μία ημερομηνία και αφού ενημερωθούν οι πολίτες - και εφόσον πληρώσουν όλα όσα όφειλαν να πληρώσουν στις προηγούμενες προθεσμίες, να μπορούν να επανενταχθούν στη ρύθμιση των εκατό δόσεων, ούτως ώστε να διασφαλίσουμε και τη δική τους ενημερότητα αλλά κυρίως τα έσοδα για το ΙΚΑ και τα άλλα ασφαλιστικά ταμεία. Ευχαριστώ πολύ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ο ν.4336 της 14ης Αυγούστου κατήργησε τις διατάξεις του ν.4321 που ψήφισε η Κυβέρνηση ΣΥΡΙΖΑ δύο μήνες πριν. Επομένως, γνωρίζετε ότι οι διατάξεις στις οποίες αναφέρεστε, καταργήθηκαν εν γνώσει σας και με την ψήφο σας. Προφανώς πρέπει να γίνουν ρυθμίσεις για τους οφειλέτες εισφορών στους φορείς κοινωνικής ασφάλισης. Εμείς δεν εγκαταλείπουμε ούτε τη σκέψη ούτε την προσπάθεια για ρυθμίσεις για τους ασφαλισμένους μας. Πρέπει, όμως, όλοι μαζί εδώ να σκεφτούμε, κάτω από τις περιστάσεις που έχουν δημιουργηθεί, ποιος είναι εκείνος ο τρόπος που αρμόζει στο πρόβλημα ώστε να το λύσουμε. Υπενθυμίζω ότι όταν γινόταν η συζήτηση στο ν.4337 για να κάνουμε κάποιες διορθώσεις στις προηγούμενες διατάξεις, εγώ προσωπικά είχα γίνει δέκτης προτάσεων απ' όλες τις πτέρυγες της Βουλής - ιδίως πολλών Βουλευτών μηχανικών - να συνδέσουμε τις εισφορές με τα καθαρά κέρδη, διότι έχει διαπιστωθεί ότι και εκείνοι ακόμη που υπέβαλαν αίτηση να υπαχθούν στις ρυθμίσεις του ν.4321, αδυνατούσαν να καταβάλουν τις δόσεις, οι οποίες προβλέπονταν από τον νόμο εκείνο. Πράγματι, ήδη από τον Μάρτιο του 2015 άρχισε να υπάρχει μικρή αλλά σταθερή, αύξηση εκείνων που δεν μπορούσαν να καταβάλουν εισφορές, με αποτέλεσμα να έχουμε φθάσει σε ένα μεγάλο ποσοστό απωλειών που ίσως και να ξεπερνά το ποσοστό που εσείς επισημαίνετε. Αυτό δείχνει ότι πρέπει να βρούμε άλλον τρόπο υπαγωγής των ανθρώπων στην ασφάλιση, με μια λύση που εμείς προτείνουμε και πρέπει να συμφωνήσετε ότι είναι καταλληλότερη απ' ό,τι να υπολογίζονται σε άκαμπτες κατηγορίες εισφορών που κανείς δεν μπορεί να καταβάλλει. Επομένως, γίνεται πιο προσιτή για τον ασφαλισμένο η σύνδεση των εισφορών με το καθαρό τους εισόδημα, μετά τις διαδικασίες που προβλέπουμε για μια προσαρμογή των ποσοστών εισφοράς επί των καθαρών κερδών τέτοια που δεν θα δημιουργεί υπερβολικές χρεώσεις σε εισφορές των ασφαλισμένων.
Τον λόγο έχει ο κ. Κεγκέρογλου.
Κύριε Υπουργέ, το μόνιμο επιχείρημά σας ότι η δανειακή σύμβαση τον Αύγουστο ψηφίστηκε και από άλλες δυνάμεις και όχι μόνο από τον ΣΥΡΙΖΑ, δεν σας απαλλάσσει των ευθυνών. Για τις ευθύνες που οδηγήσατε τη χώρα ένα βήμα πριν από την έξοδο από την Ευρωζώνη, θα έχετε την ευκαιρία να απολογηθείτε στο πλαίσιο της εξεταστικής επιτροπής που θα συσταθεί. Και θα συσταθεί. Μην έχετε καμμιά αμφιβολία γι' αυτό. Το γεγονός ότι μαζί με τη «σωτήρια» - όπως την καταστήσατε - σύμβαση εκείνη την ώρα σπρώξατε και βάλατε μέσα και άλλες διατάξεις αντιασφαλιστικές, αντικοινωνικές και αντιαναπτυξιακές, δεν σας απαλλάσσει. Ούτε και είχε το νόημα η ψήφος των άλλων δυνάμεων εκείνη την ώρα για τις ασφαλιστικές εισφορές. Εσείς συμφωνήσατε χωρίς διαπραγμάτευση με τους εταίρους, γιατί δεν είχατε τη δυνατότητα να κάνετε διαπραγμάτευση, να καταργηθούν όλα αυτά και μάλιστα ως προαπαιτούμενα. Άρα, μην το επικαλείστε. Να έρθουμε, όμως, στη διάθεση να βρεθεί λύση. Η λύση που λέτε σε σχέση με το ασφαλιστικό - συνταξιοδοτικό που προτείνετε, δεν έχει καμμιά σχέση με τις ληξιπρόθεσμες οφειλές. Πρέπει να μιλήσουμε σήμερα για τις ληξιπρόθεσμες οφειλές, να δούμε αν υπάρχει λύση. Θεωρώ ότι για το συγκεκριμένο πρόβλημα πρέπει να δοθεί παράταση, περιθώριο, παράθυρο - όπως θέλετε ονομάστε το - σε αυτούς που θέλουν να καταβάλλουν αυτά τα οποία δεν κατέβαλαν μέχρι τώρα, στο πλαίσιο της ρύθμισης των εκατό δόσεων - είτε είναι τρέχουσες οφειλές είτε είχαν αδυναμία εκείνη την ημέρα να πληρώσουν, διότι μπήκαν στο νοσοκομείο ή για οποιονδήποτε λόγο - και να επανενταχθούν αυτόματα στη ρύθμιση. Αυτή είναι μια πράξη δικαιοσύνης την οποία οφείλετε να κάνετε. Δεν μπορείτε να αφήσετε να μεγαλώσει το πρόβλημα, διότι μετά από δύο, τρεις, τέσσερις μήνες θα έχει μεγαλώσει τόσο πολύ, που κι αν υπάρχουν διατεθειμένοι σήμερα, δεν θα έχουν την οικονομική δυνατότητα να το πράξουν. Το δεύτερο είναι, ότι στο νομοσχέδιο το οποίο λέτε πως έχετε - και λέω το «λέτε», διότι τα δημοσιεύματα που διαρρέουν και από το Μαξίμου και από το Υπουργείο σας λένε ότι δεν υπάρχει τίποτα και όλα είναι στον αέρα, τελικά - θα πρέπει να δούμε πιο ριζικές λύσεις. Η πιο ριζική λύση για τις οφειλές είναι - ανεξάρτητα από το ύψος των ασφαλιστικών εισφορών και το σύστημα που θα αποφασιστεί - επιτέλους να κεφαλαιοποιηθούν και να έχουν μία ιδιαίτερη ρύθμιση που θα είναι ανεξάρτητη από την τρέχουσα και το ύψος της τρέχουσας εισφοράς, με μόνη προϋπόθεση την καταβολή των τρεχουσών εισφορών. Διότι γνωρίζετε πολύ καλά - από τη μελέτη η οποία έχει γίνει - ότι η καταβολή των τρεχουσών εισφορών σε ορισμένα ταμεία, όπως στον ΟΑΕΕ, σε ένα μεγάλο ποσοστό, διασφαλίζει τη βιωσιμότητά τους, ανεξάρτητα από το ποσοστό των εισπράξεων που αφορούν τις ληξιπρόθεσμες. Έτσι, λοιπόν, αυτό που σας ζητώ εγώ σήμερα, είναι να κάνουμε ένα βήμα. Να δούμε μέσα σε ένα μήνα - μέχρι τέλος Φλεβάρη - τη δυνατότητα καταβολής όλων όσων δεν πλήρωσαν το προηγούμενο διάστημα και σε σχέση με τις εκατό δόσεις αλλά και σε σχέση με άλλες οφειλές που κατέστησαν ληξιπρόθεσμες ή τις τρέχουσες που δεν καταβλήθηκαν και εφόσον τις καταβάλει ο υπόχρεος ασφαλισμένος, να μπορεί να επανενταχθεί στη ρύθμιση. Γι' αυτό δεν νομίζω να υπάρχει κάποιο ιδιαίτερο πρόβλημα. Είναι πράξη δικαιοσύνης και δεν νομίζω ότι πρέπει να το παραπέμψουμε στις καλένδες, διότι θα μεγιστοποιήσει το πρόβλημα. Εκτός από τη δυνατότητα που θα δώσει, θα ενημερωθούν και οι πολίτες γι' αυτό το πρόβλημα.
Έγινε κατανοητό, αγαπητέ Βασίλη. Κλείσε την ομιλία σου.
Δεν είναι ενήμεροι, κύριε Πρόεδρε, ότι αν χάσουν μία δόση ή ότι αν έχουν ληξιπρόθεσμες οφειλές, απεντάσσονται. Ευχαριστώ.
Πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 5 Φεβρουαρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 481/2-2-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας, σχετικά με την εφαρμογή και τον εκσυγχρονισμό του αναγκαίου θεσμικού πλαισίου καθώς και την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας. 2. Η με αριθμό 469/1-2-2016 επίκαιρη ερώτηση του Βουλευτή Επικρατείας της Νέας Δημοκρατίας κ. Δημητρίου Σταμάτη προς τον Υπουργό Υποδομών, Μεταφορών και Δικτύων, σχετικά με την κατάργηση των άγονων αεροπορικών γραμμών. 3. Η με αριθμό 473/1-2-2016 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εθνικής Άμυνας, σχετικά με την παραχώρηση των στρατοπέδων Σίνδου και Σχιστού για τη δημιουργία κέντρων μετεγκατάστασης προσφύγων και λαθρομεταναστών. 4. Η με αριθμό 480/1-2-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή πρόβλεψης του ν. 4162/2013 για τη δημιουργία του Ταμείου Αλληλεγγύης Γενεών «Εθνικός Λογαριασμός Κοινωνικής Αλληλεγγύης Γενεών (ΕΛΚΑΓ)». 5. Η με αριθμό 486/2-2-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στις δομές ειδικής αγωγής στο Νομό Λαρίσης. 6. Η με αριθμό 492/2-2-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Επικρατείας, σχετικά με την εγκυρότητα των δημοσκοπήσεων. 7. Η με αριθμό 491/2-2-2016 επίκαιρη ερώτηση του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Εξωτερικών, σχετικά με τη λήψη μέτρων για την αντιμετώπιση του φαινομένου της ισλαμικής τρομοκρατίας και τον κίνδυνο εξαίρεσης της χώρας μας από το πρόγραμμα απαλλαγής από visa για οποιονδήποτε επιθυμεί να ταξιδέψει στις Ηνωμένες Πολιτείες Αμερικής. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130, παράγραφοι 2 και 3 του Κανονισμού της Βουλής) 1. Η με αριθμό 482/2-2-2016 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του υπολογιστικού τομογράφου (PET - CT) στο Πανεπιστημιακό Γενικό Νοσοκομείο Ιωαννίνων. 2. Η με αριθμό 470/1-2-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με τις καθυστερήσεις στην εκκαθάριση των πληρωμών της ενιαίας ενίσχυσης στους Έλληνες παραγωγούς. 3. Η με αριθμό 474/1-2-2016 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, σχετικά με την υποχρέωση του Υπουργείου Εθνικής Άμυνας για την ανέγερση μνημείου στα Ίμια. 4. Η με αριθμό 476/1-2-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Περιβάλλοντος και Ενέργειας, σχετικά με τη σύνδεση του Νομού Σερρών με το φυσικό αέριο. 5. Η με αριθμό 487/2-2-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων στη Γενική Κλινική «Λυσίμαχος Σαραφιανός» στη Θεσσαλονίκη. 6. Η με αριθμό 493/2-2-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα πρόστιμα του Εθνικού Συμβουλίου Ραδιοτηλεόρασης (ΕΣΡ) στα μέσα μαζικής ενημέρωσης (ΜΜΕ). 7. Η με αριθμό 472/1-2-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία του κέντρου κράτησης προσφύγων στη Σίνδο. 8. Η με αριθμό 478/1-2-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Περιβάλλοντος και Ενέργειας, σχετικά με την υλοποίηση των σχεδίων της Δημόσιας Επιχείρησης Αερίου για την τροφοδοσία της Πάτρας με φυσικό αέριο. 9. Η με αριθμό 436/22-1-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Οικονομίας, Ανάπτυξης και Τουρισμού, σχετικά με τις ανεξήγητες και αδικαιολόγητες αυξήσεις των τιμών των καυσίμων που απευθύνονται στους Έλληνες καταναλωτές. 10. Η με αριθμό 392/12-1-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές χρεώσεις των Τραπεζών σε όλες τις συναλλαγές με χρήση χρεωστικών - πιστωτικών καρτών. 11. Η με αριθμό 401/18-1-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές τιμές των καυσίμων στη χώρα μας τη στιγμή που η τιμή του πετρελαίου διεθνώς είναι σε χαμηλά επίπεδα. 12. Η με αριθμό 432/22-1-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομίας, Ανάπτυξης και Τουρισμού, σχετικά με την «ασφυκτική» προθεσμία επικαιροποίησης των φακέλων των εκκρεμών αιτήσεων των δανειοληπτών σύμφωνα με τον ν. 3869/2010 και την χρονοτριβή ως προς την παροχή των αναλυτικών καταστάσεων πληρωμής. 13. Η με αριθμό 417/18-1-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το σχέδιο νόμου για το ασφαλιστικό που όπως είναι διατυπωμένο, ουσιαστικά οδηγεί στην έξοδο του μαχόμενου δικηγόρου από το επάγγελμα. Κύριε Υπουργέ, έχετε τον λόγο.
Ο ν.4152/2013 και όλοι οι σχετικοί νόμοι για τις ρυθμίσεις παγίως προέβλεπαν - και είναι γνωστό σε όλους - ότι μαζί με τη δόση της ρύθμισης πρέπει να καταβάλουν και την αντίστοιχη εισφορά. Πρέπει να υπενθυμίσω ότι με τον ν. 4152 προβλέπονταν δώδεκα δόσεις το ανώτατο και ένα επιτόκιο 8%. Εμείς πήγαμε, στο ν.4321, μέχρι και εκατό δόσεις. Καταργήθηκε, φυσικά, η διάταξη αυτή. Όμως, το επιτόκιο δεν το πήγαμε στο 8%, που ήταν στο ν.4152 αλλά στο 5%. Επομένως, μη μας επιτιμάτε που πετύχαμε κάτι πολύ καλύτερο, σε δυσμενέστερες συνθήκες, στο σύστημα κοινωνικής ασφάλισης, διότι πρέπει ξανά να υπενθυμίσω ότι παραλάβαμε ένα σύστημα κοινωνικής ασφάλισης με τεράστια ελλείμματα, σε σχέση με τα πλεονάσματα που είχε το 2011. Το ξέρετε ότι το 2011, είχαμε ταμειακό πλεόνασμα ύψους περίπου 1.300.000.000 ευρώ και το 2015 όταν παραλάβαμε, είχαμε ταμειακό έλλειμμα ύψους περίπου 2.500.000.000 ευρώ. Μπορεί να κάνω λάθος σε κάποια μικρά ποσά, όμως περίπου 4.000.000.000 ευρώ μείον είχαμε σε ελλείμματα, μετά από τεράστια μείωση των συντάξεων. Παρ' όλα αυτά, το σύστημα βρισκόταν σε αυτή την κατάσταση. Ίσως δεν καταλάβατε, κύριε Κεγκέρογλου, αλλά είπα ότι τα ποσά που οφείλονταν από εισφορές που δεν κατεβλήθησαν, μόνο για το ΙΚΑ ήταν 17.000.000.000 ευρώ περίπου και 12.000.000.000 ευρώ για τον ΟΑΕΕ. Αυτά τα ποσά ήταν μόνο από τα δύο αυτά ταμεία. Επομένως, ό,τι και να κάναμε από την άποψη των ρυθμίσεων, δεν ήταν αρκετό χωρίς την αλλαγή των δομών της κοινωνικής ασφάλισης, ώστε να μπορεί πραγματικά να είναι ένα σύστημα με το οποίο εισπράττονται εισφορές. Ως προς τον ασφαλή τρόπο είσπραξης των εισφορών - και επαναλαμβάνω και τονίζω, μετά από τη λήψη μέτρων προσαρμογής στις υψηλές εισφορές που προκύπτουν, επειδή είναι μεγάλα τα εισοδήματα, και το έχουμε πει και αυτό, ερευνούμε με τους επιστημονικούς φορείς με τους οποίους έχουμε αύριο συνάντηση και με τους αγρότες που προσαρμόζουμε σε επίπεδα πραγματικά προσιτά προς τον σκοπό της κοινωνικής ασφάλισης τις εισφορές αυτές - πρέπει να συμφωνήσουμε εδώ ότι όλο αυτό το σύστημα που φτιάχνουμε από τη βάση των δομών του με μια προοπτική βιωσιμότητας, αναγκαστικά θα περιλαμβάνει συζήτηση και για τις εισφορές και για τις παροχές. Συνεπώς το να λένε όλοι ότι το σχέδιο που προτείνουμε είναι αντιασφαλιστικό, λες και τώρα έχουμε ένα φιλοασφαλιστικό σύστημα - το οποίο έχει καταρρεύσει εντελώς, δεν υπάρχει και δεν είναι ούτε σύστημα ούτε παρέχει κοινωνική ασφάλιση - , δεν είναι σωστό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Νομίζω ότι η επανειλημμένη πρόσκληση που απευθύνουμε προς όλες τις πτέρυγες της Βουλής, θα δώσει την δυνατότητα να βρούμε πραγματικές λύσεις, γιατί το πρόβλημα είναι εθνικό και δεν επιδέχεται καμμία αναβολή.
Για την πρόταση τίποτα;
Όχι ή ναι;
Κύριε Υπουργέ, είστε από τα μέλη της Κυβέρνησης που έρχεστε στη Βουλή. Και οφείλω να το σημειώσω αυτό. Τιμάτε τις ερωτήσεις των συναδέλφων. Εάν θέλετε, να σας δώσω ένα λεπτό για να απαντήσετε στην πολύ συγκεκριμένη ερώτηση του κ. Κεγκέρογλου, δηλαδή όσοι μπορούν να πληρώσουν τα χρωστούμενα να μπορούν να επανενταχθούν στη ρύθμιση των εκατό δόσεων. Νομίζω ότι είναι και κάτι που μάλλον ομόφωνα θα περάσει από την Βουλή. Επ' αυτού του συγκεκριμένου για ένα λεπτό θέλετε να πείτε κάτι;
Βεβαίως, κύριε Πρόεδρε, θα πω και γι' αυτό. Είχε τελειώσει ο χρόνος και δεν ήθελα να κάνω κατάχρηση. Λέω ότι έχουμε θέσει το ζήτημα αυτό και το συζητάμε. Πρέπει να σας ενημερώσω ότι ήδη στον ΟΑΕΕ περιπτώσεις τέτοιες για τις οποίες μιλάτε καλύπτονται. Καλύπτονται όλες αυτές οι περιπτώσεις. Στον ΟΑΕΕ, επαναλαμβάνω, όπου υπάρχουν τέτοιες περιπτώσεις, όπως το παράδειγμα που αναφέρατε ότι κάποιος για λόγους ανωτέρας βίας εμποδίστηκε να καταβάλει την εισφορά, το θέμα αντιμετωπίζεται και λύνεται. Το πρόβλημά μας είναι στο ΙΚΑ, όπου υπάρχουν τα ολοκληρωμένα πληροφοριακά συστήματα. Εκεί όσο ολοκληρωμένα και αν είναι τα πληροφοριακά συστήματα, είναι κλειδωμένα μηχανογραφικά και δεν μπορούν…
Ποιος κρατάει το κλειδί, ο Τόμσεν; Να τα ξεκλειδώσουμε.
Ναι, να τα ξεκλειδώσουμε. Όμως, εδώ το ξεκλείδωμα είναι μια άλλη ιστορία.
Ξεκλειδώνει!
Το κλείδωμα είναι από το σύστημα που το είχατε κάνει εσείς. Εσείς το είχατε κάνει. Δεν είναι από τον Τόμσεν.
Ξεκλειδώνει!
Δεν ξεκλειδώνει.
Μην κάνουμε διάλογο.
Επομένως, εμείς εξετάζουμε και εκείνες τις λύσεις που θα δώσουν τη δυνατότητα σε αυτόν τον κόσμο να επανέλθει στο σύστημα. Και θα δείτε ότι στο σύστημα που δημιουργούμε, με τη νέα του δομή, δεν θα αποβάλλονται ασφαλισμένοι, όπως στο παρελθόν, επειδή συνέβη να μην καταβάλλουν παλιές εισφορές. Και αυτό το πρόβλημα θα το λύσουμε.
Καλό αυτό, αλλά για το τώρα να μας πείτε.
Επομένως, θα ικανοποιηθεί η σκέψη που υποβάλατε.
Καταγράφεται, λοιπόν, ως θετικό αυτό. Πάμε τώρα στις δύο ερωτήσεις που θα απαντήσει ο Υπουργός κ. Ανδρέας Ξανθός. Θα συζητηθεί η πρώτη με αριθμό 463/1-2-2016 επίκαιρη ερώτηση δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Υγείας, σχετικά με την ανάγκη επιτάχυνσης της ανασυγκρότησης και της βελτίωσης της λειτουργίας των δομών υγείας στον Νομό Αιτωλοακαρνανίας. Κυρία συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, είναι η δεύτερη φορά μέσα σε λίγες ημέρες που έρχεται μία ερώτηση ίδια ή παρεμφερής, σχετικά με τις δομές υγείας στην Αιτωλοακαρνανία. Προσωπικά την ερώτηση αυτή από το 2012 μέχρι το 2014 την κατέθετα τέσσερις - πέντε φορές μέχρι να απαντηθεί και ήμουν πολύ χαρούμενη όταν απαντήθηκε τον Μάιο του 2015. Το λέω αυτό γιατί είναι αρνητικός ο συσχετισμός των ερωτήσεων με τις απαντήσεις. Ο κύριος Πρόεδρος είπε «ασχολίαστο» και είχε δίκιο. Νομίζω ότι θα πρέπει να σταθούμε σε αυτό. Θα πρέπει να σταθούμε δηλαδή στο γεγονός ότι πάντοτε στηλιτεύαμε την υποβάθμιση του κοινοβουλευτικού έργου. Και σε αυτό δεν πρέπει να κάνουμε πίσω. Δεν μιλάω για το ότι μια φορά - άνθρωποι είμαστε! - μπορεί ένας Βουλευτής ή ένας Υπουργός να μην έρθει, αλλά η συνεχής απουσία είναι πρόβλημα. Λοιπόν, πάμε στο θέμα. Πολλά τα προβλήματα στον πιο μεγάλο Νομό της χώρας, στην Αιτωλοακαρνανία. Δυστυχώς, το επίπεδο της υποστελέχωσης είναι ακόμα υψηλό. Έτσι και αλλιώς οι προσλήψεις είναι ένα ακανθώδες ζήτημα και τα κενά είναι δυσθεώρητα. Ας είμαστε συγκεκριμένοι. Θέταμε πάντοτε, και ακόμα δυστυχώς δεν έχει λυθεί, ως μείζον ζήτημα το ζήτημα της καρδιολογικής υπολειτουργίας. Παρ' όλο που τα πράγματα έχουν φτιάξει κάπως, δηλαδή η Καρδιολογική του Νοσοκομείου Αγρινίου και Μεσολογγίου λειτουργεί κανονικά καθημερινά, εφημερεύουν στο κάθε νοσοκομείο μόνο από δώδεκα μέρες. Αυτό σημαίνει ότι για μία εβδομάδα περίπου ο νομός είναι ακάλυπτος από εφημερίες καρδιολόγων. Ζήτησα και πήρα από την ΥΠΕ συγκεκριμένα στοιχεία, σχετικά με το τι έχει γίνει. Παρ' όλο που είναι και η πρώτη ερώτηση, προσδοκώ μία καλύτερη κάλυψη από εσάς, κύριε Υπουργέ. Υπάρχουν, λοιπόν, συγκεκριμένα βήματα που έγιναν: Τοποθετήθηκε επίκουρος καρδιολόγος και ακτινολόγος στο Νοσοκομείο Αγρινίου, ενισχύθηκαν οι εφημερίες στα δύο νοσοκομεία, με γιατρούς όμως των κέντρων υγείας, που σημαίνει ότι υπάρχει μία μετατόπιση στους γιατρούς, υπάρχει άμεση τοποθέτηση τις επόμενες δεκαέξι μέρες αγροτικών γιατρών στα κέντρα υγείας του Νομού Αιτωλοακαρνανίας, αυξήθηκε το όριο πιστώσεων για το έτος 2015, υπάρχει μία επιπλέον επιχορήγηση για τα δύο νοσοκομεία, αυξήθηκαν στα ποσά των εφημεριών ιατρικού προσωπικού και στις υπερωρίες του λοιπού προσωπικού για το έτος 2016, αναμένεται η τοποθέτηση προσωπικού στη ΜΕΘ Αγρινίου κ.λπ. μέσω των συμβάσεων της ΚΕEΛΠΝΟ και βέβαια με την προκήρυξη μονίμων θέσεων ιατρικού, νοσηλευτικού και παραϊατρικού προσωπικού ευελπιστούμε ότι θα υπάρξει καλύτερη λειτουργία και λειτουργική σταθεροποίηση στις δύο νοσηλευτικές μονάδες και εν γένει στο Νομό Αιτωλοακαρνανίας. Υπάρχουν δύο συγκεκριμένα ερωτήματα που τίθενται στην επίκαιρη ερώτηση. Το πρώτο έχει να κάνει με το αν υπάρχει κάτι άλλο σε αυτές τις ενέργειες που θα πρέπει να το ακούσουμε. Και το δεύτερο έχει να κάνει με το ποιες δράσεις σχεδιάζετε προς την κατεύθυνση της ανασυγκρότησης και της αναβάθμισης των νοσοκομείων και των υπόλοιπων δομών υγείας στο Νομό Αιτωλοακαρνανίας. Θέλω να θέσω, επίσης, και ένα άλλο ζήτημα και θέλω την άποψή σας γι' αυτό. Είναι το ζήτημα της αποσύνδεσης. Δεν θα πάω σε μία εύκολη ρητορική. Θα πω, όμως, ότι θα πρέπει να υπάρχει ένας απολογισμός της διασύνδεσης των δύο νοσοκομείων. Τι όφελος υπάρχει στον προϋπολογισμό; Καλύπτεται ο κόσμος από τη διασύνδεση; Και να πω εδώ και να κλείσω, γιατί ήδη μακρηγόρησα, ότι υπάρχει αρνητικός απολογισμός στη διασύνδεση. Επομένως, αν υπάρχει τέτοια πρόταση, με ποιες ασφαλιστικές δικλίδες προτείνεται η διασύνδεση και τι σκέφτεστε να κάνετε. Ευχαριστώ.
Τον λόγο έχει ο κ. Ξανθός.
Ευχαριστώ πολύ. Νομίζω ότι είχαμε και τον Μάιο την ευκαιρία να συζητήσουμε ακριβώς το ίδιο θέμα. Από την απάντηση που έδωσε η ΥΠΕ, και που σε μεγάλο βαθμό με καλύπτει, φαίνεται ότι από τότε έχουν γίνει μερικά βήματα. Προφανώς δεν είναι αρκετά και προφανώς η κατάσταση στις υπηρεσίες υγείας του νομού σας εξακολουθεί να είναι προβληματική, γι' αυτό άλλωστε και η τοπική κοινωνία, από ό,τι έχω πληροφορηθεί πρόσφατα, προχώρησε σε κινητοποίηση, διεκδικώντας μία αναβαθμισμένη δημόσια περίθαλψη. Η εικόνα, δυστυχώς, δεν διαφέρει από τη συνήθη εικόνα που υπάρχει σήμερα σε όλα τα νοσοκομεία, ιδιαίτερα της επαρχίας. Αυτό το οποίο προσπαθούμε είναι σε μια δύσκολη δημοσιονομική συγκυρία, να υπάρξει όντως στην πράξη και όχι στα λόγια μια προτεραιότητα στη δημόσια περίθαλψη. Το έχουμε πετύχει αυτό με την πρόβλεψη αυξημένων πιστώσεων και ως όριο δαπανών αλλά και ως πραγματικές πιστώσεις που θα μεταβιβαστούν στα νοσοκομεία φέτος και με τον σχεδιασμό των προσλήψεων του μόνιμου προσωπικού, που έχουμε προχωρήσει. Ήδη το ΑΣΕΠ μάς έχει στείλει τα πρώτα προσωρινά αποτελέσματα. Καλούνται από τα νοσοκομεία οι εργαζόμενοι αυτοί να φέρουν τα απαραίτητα δικαιολογητικά και ολοκληρώνεται πιστεύω μέσα στον Φλεβάρη αυτή η διαδικασία. Θα υπάρξει και δεύτερη δέσμη προσλήψεων δυόμισι χιλιάδων εργαζομένων. Στην κατανομή αυτής υπάρχουν και εξακόσιοι γιατροί και από αυτούς από ό,τι έχω ενημερωθεί από την ΥΠΕ υπάρχει πρόβλεψη για οκτώ γιατρούς για το Νοσοκομείο του Αγρινίου και τριών για το Νοσοκομείο Μεσολογγίου. Μάλιστα, υπάρχει και μία στοχευμένη παρέμβαση που αφορά τρεις ψυχιάτρους, οι οποίοι θα επιτρέψουν να λειτουργήσει για πρώτη φορά η Ψυχιατρική Κλινική του Νοσοκομείου και να συμβάλει σε μια τομεοποίηση των υπηρεσιών ψυχικής υγείας στην περιοχή, που είναι νομίζω πολύ σημαντικό για την ολοκλήρωση της ψυχιατρικής μεταρρύθμισης. Η ενίσχυση της μονάδας εντατικής θεραπείας του νοσοκομείου με την προκήρυξη με την οποία έχει ολοκληρωθεί η διαδικασία από εμάς, ενδεχομένως αύριο θα βγει στον αέρα από το ΚΕΕΛΠΝΟ, με τετρακόσιους νοσηλευτές και εκατό γιατρούς, είναι επίσης σημαντική, ειδικά αυτήν την περίοδο της αυξημένης ζήτησης κλινών ΜΕΘ και λόγω της γρίπης. Ευτυχώς, οι διαδικασίες μέσω του ΚΕΕΛΠΝΟ είναι πολύ πιο σύντομες και πιστεύουμε ότι μέσα σε έναν μήνα θα έχει ολοκληρωθεί η διαδικασία. Άρα, η προσπάθεια να δοθεί ένα στίγμα αντιμετώπισης της συνεχούς συρρίκνωσης της δημόσιας περίθαλψης και υποβάθμισης του ΕΣΥ νομίζω ότι έχει επιτευχθεί. Και πιστεύουμε πραγματικά ότι στο επόμενο διάστημα και στη φετινή χρονιά κυρίως, τους επόμενους μήνες, θα έχουμε τη δυνατότητα να υπάρξει μια πιο αισθητή βελτίωση στην καθημερινότητα και των εργαζομένων και κυρίως των πολιτών, οι οποίοι σήμερα ταλαιπωρούνται και επιβαρύνονται οικονομικά για να έχουν μια αξιοπρεπή φροντίδα την ώρα της ανάγκης. Όσον αφορά το θέμα του Οργανισμού, υπήρξαν όντως - το ξέρετε πάρα πολύ καλά - το 2012 πολλαπλές παρεμβάσεις συγχώνευσης νοσοκομείων. Αυτό το πράγμα έγινε χωρίς σχέδιο, χωρίς να υπάρχει ένα εργαλείο σοβαρό, που είναι ο υγειονομικός χάρτης, που θα αποτύπωνε τις πραγματικές ανάγκες, το επιδημιολογικό προφίλ κάθε περιοχής και με βάση το οποίο θα μπορούσε να γίνει ένας σοβαρός σχεδιασμός. Οι συγχωνεύσεις αυτές δημιούργησαν παρενέργειες, σε πολλές περιπτώσεις εξόφθαλμες, όπως όταν για παράδειγμα διασυνδέθηκαν νοσοκομεία διαφορετικών νησιών. Εμείς έχουμε ζητήσει από τις διοικήσεις των υγειονομικών περιφερειών και στο επόμενο ΚΕΣΥΠΕ - στο συμβούλιο δηλαδή των περιφερειαρχών, το οποίο θα γίνει την επόμενη Παρασκευή - θα υπάρχει ειδικό θέμα στην ημερήσια διάταξη, που είναι: «Αξιολόγηση των διασυνδέσεων των νοσοκομείων και προτάσεις για αλλαγές σε αυτό το καθεστώς». Θα περιμένουμε τις προτάσεις και της 6ης Υγειονομικής Περιφέρειας και θα προσπαθήσουμε πραγματικά να κάνουμε διορθωτικές κινήσεις που να βελτιώσουν και να αναβαθμίσουν τις υπηρεσίες συνολικά σε όλη τη χώρα.
Κυρία συνάδελφε, έχετε τον λόγο.
Ευχαριστώ, κύριε Πρόεδρε. Πράγματι, κύριε Υπουργέ, αναφερθήκατε στον αυξημένο προϋπολογισμό. Είναι αληθές αυτό που είπατε. Υπήρξε αυξημένος προϋπολογισμός και για τον Νομό Αιτωλοακαρνανίας. Θέλω να κάνω μια παρατήρηση σε αυτό, γιατί το επικαλούμαστε - και καλά κάνουμε και το επικαλούμαστε, όχι αρκετά βέβαια - και καλά κάνουμε και δεν το επικαλούμαστε αρκετά, γιατί γνωρίζουμε καλά πόσο μεγάλα είναι τα κενά και πόσο δύσκολο είναι να επουλωθούν οι πληγές όλων των προηγούμενων χρόνων. Τι θέλω να πω σε σχέση με τον προϋπολογισμό; Πρέπει να είναι καθαρό πάντοτε πού πάνε τα χρήματα. Σας το λέω αυτό, γιατί σε παλιότερους προϋπολογισμούς, στα παλιότερα χρόνια υπήρχαν προϋπολογισμοί μεγαλύτεροι. Παρατήρησα, λοιπόν, όσα χρόνια είμαι Βουλευτής - αυτά τα τρία χρόνια και κάτι - και στο Νομό Αιτωλοακαρνανίας ότι υπήρχαν προϋπολογισμοί οι οποίοι δίνονταν, για παράδειγμα, σε μηχανήματα, τα οποία μηχανήματα - και μου έκανε φοβερή εντύπωση όταν τα είδα κιόλας - βρίσκονται παρατημένα σε κέντρα υγείας, ας πούμε, και του Νομού Αιτωλοακαρνανίας - φαντάζομαι και σε όλη την επικράτεια - , χωρίς να έχουν χρησιμοποιηθεί ποτέ. Οπότε είναι σωστό να υπάρχει αυξημένος προϋπολογισμός. Δείχνει και την πολιτική κατεύθυνση του Υπουργείου. Όμως, νομίζω ότι θα πρέπει πάντοτε να έχουμε στο μυαλό μας ότι θα πρέπει τα χρήματα να πηγαίνουν σε συγκεκριμένες στοχεύσεις. Το λέω αυτό, γιατί χρειάζεται έλεγχος παντού, από πάνω προς τα κάτω κι από κάτω προς τα πάνω και το έχει ανάγκη ο κόσμος να δει ότι υπάρχει πλέον διαζύγιο με τη φαυλότητα και τη διαφθορά. Αναφερθήκατε στις κινητοποιήσεις. Πράγματι έγιναν κινητοποιήσεις και νομίζω ότι ως ΣΥΡΙΖΑ δεν στηρίζουμε τις κινητοποιήσεις αλα καρτ, τις διαμαρτυρίες αλα καρτ και γνωρίζουμε πάρα πολύ καλά τη διαφορά ανάμεσα στο ποιος είναι αγωνιστής, ποιος είναι διαδηλωτής και ποιος είναι προβοκάτορας. Αναφερθήκατε, επίσης, στις διαχρονικές παθογένειες και στρεβλώσεις στον χώρο της υγείας κι αυτό δεν είναι μια ακαδημαϊκή αναφορά. Είχαμε επισημάνει ως ΣΥΡΙΖΑ - και ορθώς - ότι η απαξίωση της δημόσιας υγείας ήταν συνειδητή πολιτική επιλογή όλων των προηγούμενων νεοφιλελεύθερων και μνημονιακών κυβερνήσεων, για να περάσουν τα φιλέτα των υπηρεσιών υγείας στον ιδιωτικό τομέα. Κατά την άποψή μου - και το έχω ξαναπεί αυτό - δεν θέτει απλώς αυτό σε κίνδυνο τα υγειονομικά δεδομένα της χώρας και τη δημόσια υγεία εν γένει, αλλά κυριολεκτικά θέτει σε διακινδύνευση την κοινωνική συνοχή αλλά και την ίδια τη δημοκρατία. Και επειδή υπάρχει μια συμφωνία που υπέγραψε ο ΣΥΡΙΖΑ - κι όχι μόνο - τον Αύγουστο του 2015 και επειδή ο ΣΥΡΙΖΑ δεν θέλει να μπει στο κάδρο των μνημονιακών κυβερνήσεων, πρέπει να δούμε και στον χώρο της υγείας το σχέδιο και τις εξειδικεύσεις του. Κατά την άποψή μου, πρέπει να υπάρχουν δύο στόχοι. Πρέπει να ανακοπεί η περαιτέρω κατάρρευση, είναι διακηρυγμένη στόχευση του Υπουργείου. Πρέπει να υλοποιηθεί, σαν δεύτερος στόχος, το σχέδιο αναδιάρθρωσης και ανάκαμψης και ουσιαστικής ενίσχυσης και υπεράσπισης της δημόσιας υγείας. Υπήρξε πράγματι αυξημένη χρηματοδότηση όχι μόνο για τον νομό, αλλά γενικά και αντιστράφηκε η πορεία των συνεχών περικοπών στις λειτουργικές δαπάνες των νοσοκομείων. Το ξεπάγωμα των προσλήψεων, έστω και σε μικρό βαθμό, δείχνει την πολιτική προτεραιότητα. Καταλαβαίνουμε, ωστόσο - και αν θυμάμαι καλά από τη δική σας τοποθέτηση στην επίκαιρη ερώτηση που έκανε το Ποτάμι - αν υπάρχουν κενά - είκοσι δύο χιλιάδες, είκοσι τρεις χιλιάδες κενά - γίνεται δύσκολα αισθητή αυτή η εικόνα βελτίωσης. Συνοψίζοντας, θέλω να πω ότι υπάρχει κατάθεση της πολιτικής βούλησης για τη δημιουργία και εδραίωση ενός δημόσιου συστήματος υγείας - πρωτοβάθμιας, δευτεροβάθμιας κ.λπ. - , με ελεύθερη πρόσβαση, με ικανοποίηση των κοινωνικών και λαϊκών αναγκών, αλλά θα μου επιτρέψετε να πω ότι δεν αρκεί. Κατά την άποψή μου, χρειάζονται γρηγορότεροι ρυθμοί και κινήσεις…
Το ερώτημα, σας παρακαλώ. Δεν κάνουμε ακαδημαϊκή συζήτηση. Το ερώτημα.
Τα δύο ερωτήματα έχουν μπει από την πρωτολογία μου.
Τότε, αγαπητή μου Μαρία, κλείσε.
Απλά να πω ότι θα ήθελα να δούμε με πιο συγκεκριμένο τρόπο, στους αμέσως επόμενους μήνες, αυτούς τους γρήγορους ρυθμούς, που νομίζω ότι είναι επιταγή της ίδιας της κοινωνικής πραγματικότητας, πώς θα τους υλοποιήσουμε με πρακτικά βήματα. Σας ευχαριστώ πολύ, για την ανοχή σας, κύριε Πρόεδρε.
Εντάξει. Ενδιαφέροντα μεν, αλλά ήταν τοποθέτηση. Δεν ήταν ερώτημα. Κύριε Υπουργέ, έχετε τον λόγο.
Αλίμονο αν δεν υπάρχει τοποθέτηση.
Πάντα στις ερωτήσεις, προφανώς, υπάρχει τοποθέτηση και πολιτική θέση.
Εντάξει.
Κοιτάξτε, είναι μια πολύ μεγάλη πρόκληση για μας, για την πολιτεία συνολικά, στο επόμενο διάστημα να σχεδιαστεί και να υλοποιηθεί μια σοβαρή επένδυση στο ανθρώπινο δυναμικό του συστήματος υγείας. Αυτό είναι το μεγάλο έλλειμμα σήμερα. Επενδύσεις σε υποδομές έγιναν αρκετές και με τη βοήθεια των ευρωπαϊκών πόρων τα τελευταία δεκαπέντε - είκοσι χρόνια. Μάλιστα, ένα μέρος από αυτές τις επενδύσεις για τον εξοπλισμό παραμένουν αχρησιμοποίητες, ακριβώς επειδή έγιναν χωρίς σοβαρό σχεδιασμό και χωρίς να συνοδεύονται με μια πρόβλεψη κάλυψης με ανθρώπινο δυναμικό. Σήμερα δεν υπάρχει η πολυτέλεια να έχουμε είτε υποδομές αναξιοποίητες είτε ανθρώπινο δυναμικό, το οποίο να μην είναι ορθολογικά κατανεμημένο και να μην αξιοποιείται η συνεισφορά του στο να βελτιώνει τις υπηρεσίες υγείας. Νομίζω ότι με δεδομένη την πολιτική βούληση, με δεδομένη τη δημοσιονομική υποστήριξη αυτού του σχεδίου και με δεδομένο το ότι έχουν προωθηθεί διαδικασίες ενίσχυσης με ανθρώπινο δυναμικό στο σύστημα υγείας - ανεπαρκείς, βεβαίως, προσλήψεις, οι οποίες έχουν δρομολογηθεί, αλλά είναι αυτό το οποίο σήμερα μπορεί να συμβεί σε αυτήν τη δύσκολη δημοσιονομική συγκυρία - νομίζω ότι η μάχη σήμερα είναι πρώτον, με τον χρόνο. Ξέρετε πάρα πολύ καλά ότι οι διαδικασίες πρόσληψης ιδιαίτερα των γιατρών είναι πάρα πολύ χρονοβόρες. Έχω κι εγώ προσωπικά σκοπό να το θέσω σε συζήτηση και με την ομοσπονδία νοσοκομειακών γιατρών και με όλους τους εμπλεκόμενους φορείς, ώστε να πάμε σε ένα άλλο μοντέλο επιλογής, ιδιαίτερα του ιατρικού προσωπικού. Δεν μπορούμε να αποδεχόμαστε αυτήν τη χρονοτριβή, η οποία πολλές φορές ξεπερνά τα δύο χρόνια. Είναι μάχη με τον χρόνο, λοιπόν, είναι μάχη βεβαίως με την σκληρή πραγματικότητα των δημόσιων νοσοκομείων, είναι μάχη με τις αντοχές του ανθρώπινου δυναμικού του συστήματος και είναι και μια μάχη, αν θέλετε, με την υπομονή και πολλές φορές με την αξιοπρέπεια των πολιτών. Είναι πολύ κρίσιμη αυτή η μάχη και πιστεύω ότι με μια προσπάθεια να ενθαρρύνουμε και να στηριχτούμε στο πιο έντιμο και αξιόπιστο δυναμικό που έχει σήμερα το σύστημα υγείας και με τη συνεργασία και των κοινωνικών φορέων και όλων των εμπλεκομένων, καθώς και των πολιτικών δυνάμεων - γιατί νομίζω σε αυτό το θέμα υπάρχει δυνατότητα πολιτικής σύγκλισης - μπορούμε πραγματικά να τα καταφέρουμε. Υπάρχει ένας πολύ σοβαρός αντίπαλος. Είναι η μετανάστευση του ιατρικού προσωπικού στο εξωτερικό. Αυτό δημιουργεί συνθήκες μη κάλυψης ακόμα και σε θέσεις που προκηρύσσονται. Ξέρετε πάρα πολύ καλά ότι δύο επικουρικοί γιατροί πήγαν στο Αγρίνιο, αλλά έγιναν διορισμοί για άλλους δύο οι οποίοι δεν αποδέχτηκαν τον διορισμό τους. Υπάρχει πολύ μεγάλο πρόβλημα σήμερα. Έχουμε ξεπαγώσει παλαιές προσλήψεις του 2010 και του 2011 και οι άνθρωποι για τους οποίους υπογράφεται ο διορισμός από τον Υπουργό, καλούνται να αναλάβουν υπηρεσία και δεν πάνε, διότι προφανώς στο μεσοδιάστημα έχουν κάνει άλλες επιλογές και οι περισσότεροι από αυτούς είναι ήδη στο εξωτερικό. Χρειάζεται μια σοβαρή προσπάθεια από την πολιτεία για να αντιστρέψει αυτό το κλίμα και να πείσει ιδιαίτερα τους νέους γιατρούς ότι σ' αυτήν τη χώρα υπάρχει αξιοπρεπής επιστημονική και επαγγελματική προοπτική.
Ευχαριστώ, κύριε Υπουργέ. Θα ήθελα να σας παρακαλέσω σε μία επόμενη φορά να ενημερώσετε το Κοινοβούλιο για τη διετία '04- '06 αν εγκαινιάστηκε έστω και μία μονάδα και μία υποδομή που δεν λειτούργησε αμέσως, έστω μία. Θα ήθελα να το ψάξετε και να ενημερώσετε το Κοινοβούλιο. Θα συζητηθεί τώρα η δεύτερη με αριθμό 1756/8-12-2015 ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα στη λειτουργία του ΚΕΘΕΑ. Κύριε συνάδελφε, σας βάζω τρία λεπτά για να κάνετε και τη διαμαρτυρία σας. Αυτό εννοούσα, γιατί είχα δει ότι είχατε ερώτηση, άρα θα παίρνατε τον λόγο, αλλιώς θα σας τον έδινα τότε, αν δεν είχατε ερώτηση.
Το ενσωματώνετε δηλαδή. Ωραία.
Δεν το καταλάβατε. Αυτό εννοούσα. Αλλιώς, κι εγώ παθών ήμουν σήμερα. Δεν το είδατε; Ορίστε, έχετε τον λόγο.
Εν πάση περιπτώσει, ξεκινώντας απ' αυτό που ήθελα αρχικά, είμαι στη δυσάρεστη θέση να καταγγείλω την απαράδεκτη στάση του Υπουργού Εσωτερικών και Διοικητικής Ανασυγκρότησης κ. Κουρουμπλή, ο οποίος έχει αναβάλει αλλεπάλληλες φορές τη συζήτηση επίκαιρης ερώτησης που έχει καταθέσει το ΚΚΕ σχετικά με την επαναπρόσληψη όλων των εργαζομένων του εργοστασίου ανακύκλωσης στο Ηράκλειο της Κρήτης από την εταιρεία «Waste Solutions». Δεν θα σταθώ στην ταλαιπωρία που υφίσταμαι. Είμαι από μία εκλογική περιφέρεια του Ηρακλείου που αντιλαμβάνεστε τι κόπος χρειάζεται και πόσες μέρες κάτω απ' αυτές τις συνθήκες πρέπει να είμαι στην Αθήνα και όχι στην εκλογική μου περιφέρεια, όταν δεν υπάρχουν δουλειές της Βουλής. Πρωτίστως, όμως, αυτό αφορά τους απολυμένους που εδώ και ενενήντα έξι μέρες είναι στον δρόμο και ο κύριος Υπουργός αρνείται πεισματικά να έλθει στη Βουλή και να συζητήσουμε για να δούμε τι θα γίνει μ' αυτό το εργοστάσιο, τι θα γίνει με τους εργαζόμενους. Οι άνθρωποι έχουν χάσει τις δουλειές τους. Πού παραπέμπει το θέμα; Στην ΚΕΔΕ. Λέει ότι είναι πρόβλημα της ΚΕΔΕ. Έχουμε καταθέσει αίτηση κατάθεσης εγγράφων, για να πάρουμε τη σύμβαση και ούτε αυτή μάς τη δίνει το Υπουργείο. Την παραπέμπει αλλού. Την ίδια στιγμή, πλήττονται οι δήμοι απ' αυτήν την ιστορία, διότι χάνουν χρήματα. Ημερησίως, ο Δήμος Ηρακλείου χάνει οκτακόσια με χίλια ευρώ. Φανταστείτε ότι μιλάμε για τους δήμους όλης της ανατολικής Κρήτης. Εδώ δεν μιλάμε για μία αναβολή. Τρεις φορές είχαμε επίσημες αναβολές, γιατί τηλεφωνικά έχουν υπάρξει ακυρώσεις πάρα πάρα πολλές φορές για το ίδιο θέμα.
Μανώλη, μπες στο θέμα τώρα.
Δεν χωράει καμμία απολύτως δικαιολογία. Η Κυβέρνηση έχει κάνει επιστήμη αυτό το πράγμα και δεν αφορά μόνο τη συγκεκριμένη ερώτηση, αλλά αφορά και άλλες περιπτώσεις Βουλευτών άλλων κομμάτων. Εν πάση περιπτώσει, εμείς καλούμε τον Υπουργό, έστω και την τελευταία στιγμή, να έλθει εδώ και να το συζητήσουμε. Σε σχέση με την ερώτηση, το ΚΕΘΕΑ, κύριε Υπουργέ, είναι το μεγαλύτερο δίκτυο υπηρεσιών απεξάρτησης και κοινωνικής επανένταξης από ναρκωτικά και άλλες μορφές εξάρτησης. Η καπιταλιστική κρίση, βέβαια, και οι συνέπειές της διογκώνουν αυτό το πρόβλημα ακόμα περισσότερο. Ξέρετε, η κρίση φέρνει περισσότερη χρήση και ανεβάζει τον πήχη για τα προγράμματα πρόληψης, θεραπείας και επανένταξης. Την ίδια στιγμή, όμως, τα «αφυδατώνει» μέσα από τη μείωση πόρων και προσωπικού. Η κρατική επιχορήγηση προς το ΚΕΘΕΑ τα τελευταία πέντε χρόνια έχει μειωθεί κατά 25%. Αντιλαμβάνεστε ότι η κατάσταση δεν επιτρέπει στο ΚΕΘΕΑ να ανταποκριθεί με μεγαλύτερη αποτελεσματικότητα, παρ' όλο που οι εργαζόμενοι δουλεύουν τιτάνια και καταβάλλουν μεγάλες προσπάθειες, προκειμένου να κρατήσουν αυτές τις υπηρεσίες όρθιες. Εκκρεμούν αιτήματα τουλάχιστον δεκαπέντε τοπικών κοινωνιών, που έχουν ζητήσει τη δημιουργία κάποιας δομής ΚΕΘΕΑ. Μέσα σ' ένα χρόνο, το 2013-2014, τα αιτήματα για θεραπεία αυξήθηκαν κατά 20%. Υπάρχουν αιτήματα για κινητές μονάδες του ΚΕΘΕΑ, όπως στο Ηράκλειο της Κρήτης για πιο άμεση και ευέλικτη παρέμβαση. Επί μία δεκαετία, από το 2006, έχει να γίνει έστω μία πρόσληψη στο ΚΕΘΕΑ. Είναι η ίδια κατάσταση με το προσωπικό που εργάζεται στις φυλακές, που έχει να αντιμετωπίσει σύνθετες και ιδιαίτερες δυσκολίες. Οι εργαζόμενοι αντιμετωπίζουν προβλήματα επαγγελματικής εξουθένωσης στην κυριολεξία, λόγω βέβαια της εντατικοποίησης. Για την κάλυψη των κενών, το ΚΕΘΕΑ αναγκαστικά κάνει κάποιες εσωτερικές αναδιαρθρώσεις και μετακινήσεις προσωπικού, αλλά βέβαια αυτό δεν λύνει το πρόβλημα. Το 2013 είχε τετρακόσιους ογδόντα εργαζόμενους, το 2014 είχε τετρακόσιους εξήντα επτά, για να καλύψει εκατό μονάδες πανελλαδικά σε είκοσι τρεις πόλεις, σε δεκαοκτώ φυλακές. Πώς, λοιπόν, αντιμετωπίζει η σημερινή Κυβέρνηση ΣΥΡΙΖΑ - ΑΝΕΛ αυτό το πρόβλημα; Έχετε δεσμευτεί για τριάντα πέντε προσλήψεις μέσα στο 2016. Αυτή είναι όλη και όλη η εξαγγελία. Το γεγονός πάντως, είναι ότι έχετε οδηγήσει στο κόκκινο πολλές μονάδες, ιδιαίτερα στην περιφέρεια. Γνωρίζετε και εσείς και εγώ ότι στην Κρήτη δεν καλύπτει το ΚΕΘΕΑ της Κρήτης μόνο την Κρήτη. Καλύπτει Δωδεκάνησα, καλύπτει Κυκλάδες. Το ίδιο συμβαίνει με τα ψυχοδιαγνωστικά κέντρα που αποτελούν σημαντικά στηρίγματα ατόμων με διπλή διάγνωση των οικογενειών. Αυτά λειτουργούν από το 2013. Σταμάτησαν να λειτουργούν για ένα περίπου εξάμηνο -30-6-2015 έως 15-01-2016- λόγω της λήξης των οκτάμηνων συμβάσεων. Είναι συμβάσεις ορισμένου χρόνου μέσω ΕΣΠΑ. Γνωρίζουμε ότι πρόσφατα αυτές τις ανανεώσατε για άλλους επιπλέον οκτώ μήνες.
Κύριε συνάδελφε, κρατήστε και για τη δευτερολογία σας.
Ολοκληρώνω, κύριε Πρόεδρε. Αυτό, όμως, το πρόβλημα θα επανεμφανιστεί. Προκύπτουν, λοιπόν, ορισμένα ερωτήματα, κύριε Υπουργέ, που είναι τα εξής: Πώς θα αντιμετωπίσετε συνολικά, βέβαια, αυτό το τρίπτυχο, πρόληψη, απεξάρτηση και επανένταξη; Θα αυξήσετε την κρατική χρηματοδότηση προς το ΚΕΘΕΑ, ώστε να το στελεχώσετε επαρκώς, κάνοντας προσλήψεις με μόνιμη σταθερή εργασία για όλες τις δομές, βέβαια; Για το θέμα της επανένταξης στη δευτερολογία μου έχω να σας πω κάποια πράγματα.
Κύριε Υπουργέ, έχετε τον λόγο.
Αγαπητέ συνάδελφε, ευχαριστώ για την ερώτηση. Είχαμε κάνει άλλη μια φορά μια συζήτηση για τα επτά ψυχοδιαγνωστικά κέντρα, τα οποία όντως λειτούργησαν με χρήματα του ΕΣΠΑ. Ήταν μια σημαντική καινοτομία αυτή από την πλευρά του ΚΕΘΕΑ, γιατί κάλυψε ένα πραγματικό κενό, το οποίο υπήρχε στη φροντίδα ανθρώπων με αυτό που λέμε «διπλή διάγνωση», δηλαδή, και με εξαρτητική συμπεριφορά και με ψυχιατρική νοσηρότητα. Τέτοιες δομές και υπηρεσίες δεν υπήρχαν στην επαρχία, εκτός από την Αθήνα και τη Θεσσαλονίκη, στα δύο ψυχιατρικά νοσοκομεία. Υπήρξε ένας μεγάλος αριθμός ωφελούμενων, πάνω από χίλια τετρακόσια άτομα, μαζί με τις οικογένειές τους και όντως υπήρξε ένα πρόβλημα με τη λήξη των προγραμμάτων. Εμείς προσπαθήσαμε έγκαιρα να διευκολύνουμε την κατάσταση. Υπήρξε μια πράξη Υπουργικού Συμβουλίου που ενέκρινε νέες οκτάμηνες συμβάσεις από τον Ιούλιο, από τέλη Ιουλίου. Υπήρξαν καθυστερήσεις, γιατί υπήρχαν νομικά προβλήματα. Εν πάση περιπτώσει, από 15 Γενάρη έχει αποκατασταθεί η λειτουργία αυτών των κέντρων με σαράντα δύο εργαζόμενους με οκτάμηνη σύμβαση. Τώρα, όσον αφορά το ΚΕΘΕΑ, σωστά επισημάνατε ότι είναι ένας πολύ κρίσιμος φορέας, ο οποίος συμβάλλει στο πολύ κρίσιμο κοινωνικό πρόβλημα της αντιμετώπισης των εξαρτήσεων, όπως και άλλοι φορείς, φυσικά, αλλά νομίζω ότι το ΚΕΘΕΑ έχει έναν ξεχωριστό ρόλο. Η άποψή μας είναι ότι η πολιτεία οφείλει να διασφαλίζει σε κάθε εξαρτημένο το δικαίωμα να έχει την κατάλληλη για τον ίδιο, για τις ανάγκες του, φροντίδα και ότι η παρέμβαση πρέπει να είναι οριστική και να αφορά όλο το φάσμα, από την πρόληψη μέχρι την υποκατάσταση, τη μείωση της βλάβης, τη θεραπεία, την απεξάρτηση και την επανένταξη. Το ΚΕΘΕΑ έχει συμβάλει πάρα πολύ και έχει εξαιρετικά μετρήσιμους δείκτες, πολύ καλούς δείκτες, όσον αφορά και την απεξάρτηση και την κοινωνική επανένταξη. Άρα, είναι ένας φορέας, τον οποίο οφείλει η πολιτεία να τον στηρίζει. Χρηματοδοτείται από την πολιτεία με δεκαέξι εκατομμύρια ευρώ το χρόνο. Δεν αναζητήθηκε φέτος αυξημένη επιχορήγηση. Είναι ένας φορέας ο οποίος έχει μια τεχνογνωσία πολύ καλή και αξιοποιεί και ευρωπαϊκούς φόρους. Προσπαθούμε να εντάξουμε τις προτάσεις του για χρηματοδότηση από ευρωπαϊκά προγράμματα στο συνολικό στρατηγικό σχέδιο του Υπουργείου. Προφανώς, έχουμε κάθε διάθεση να ενισχύσουμε αυτόν τον φορέα. Για πρώτη φορά μετά από δέκα χρόνια, λοιπόν, έχουν προγραμματιστεί στις προσλήψεις μόνιμου προσωπικού, που θα βγουν ελπίζω μέσα στον Μάρτη, ογδόντα θέσεις ειδικά για τον τομέα των εξαρτήσεων, τριάντα πέντε από τις οποίες αφορούν το ΚΕΘΕΑ. Αυτό θεωρώ ότι, μετά από μια δεκαετία παγώματος των προσλήψεων, είναι ένα σήμα ότι η πολιτεία θέλει να δώσει έμφαση σε αυτόν τον ευαίσθητο τομέα, που βεβαίως η ανάγκη αξιόπιστης φροντίδας έχει αυξηθεί λόγω της κρίσης, που υπάρχουν νέες αναδυόμενες εξαρτήσεις, όπως είναι το διαδίκτυο, ο τζόγος και το αλκοόλ, εξάρτηση διαχρονική, που πάντα υπήρχε και που έχει και κοινωνική αποδοχή, αλλά που αυτή την περίοδο, επίσης, έχει οξυνθεί λόγω της κρίσης. Άρα, οι ανάγκες είναι πάρα πολλές, η προσπάθεια που κάνουμε είναι, με τις δεδομένες δυσκολίες να υπάρξει αυξημένη φροντίδα και στήριξη αυτού του ευαίσθητου τομέα.
Κύριε Συντυχάκη, έχετε τον λόγο.
Κύριε Υπουργέ, το πρόβλημα των τοξικοεξαρτήσεων, με ό,τι περιλαμβάνει, παίρνει επιδημικές διαστάσεις. Το γνωρίζουμε όλοι άλλωστε. Εμείς, ως Κομμουνιστικό Κόμμα, το αντιμετωπίζουμε πρωτίστως ως πρόβλημα κοινωνικό που οι αιτίες του βρίσκονται στην ίδια τη φύση του καπιταλιστικού συστήματος και ειδικά σε συνθήκες κρίσης. Το ΚΕΘΕΑ πολλές φορές έχει εκπέμψει σήμα κινδύνου. Μιλάμε για ένα φορέα που η αποτελεσματικότητα του προγράμματος φτάνει το 70%. Χτυπούν κόκκινο, δηλαδή, οι μονάδες. Μάλιστα, υπάρχει και μία έρευνα με μελέτες όπου το 10% των δεκαπεντάχρονων μαθητών έχουν κάνει τουλάχιστον μία φορά χρήση κάνναβης. Άρα, δεν είπατε κάτι διαφορετικό απ' αυτό που ήδη έχετε εξαγγείλει, δηλαδή τις τριάντα πέντε θέσεις στο ΚΕΘΕΑ. Έχουν εξαγγελθεί. Εμείς δεν μιλάμε περί αυτού, όμως. Όχι απλώς δεν είναι σταγόνα στον ωκεανό, αλλά δεν καλύπτει ούτε τα στοιχειώδη. Αντιθέτως, εφόσον πολλαπλασιάζονται τα προβλήματα, οι χρήστες κ.λπ., πολλαπλασιάζονται και οι ανάγκες, αλλά και τα μέτρα αντιμετώπισης. Κανένας σχεδιασμός, λοιπόν, δεν μπορεί να πραγματοποιηθεί χωρίς πόρους, που να καλύπτει όλη τη διάρκεια εφαρμογής αυτών των φορέων και χωρίς, βεβαίως, να ενισχυθεί το προσωπικό. Είναι υποχρέωση του κράτους να πάρει άμεσα μέτρα και να εξασφαλίσει τη βιωσιμότητα και την ανάπτυξη του ΚΕΘΕΑ. Είναι υποχρέωση το ζήτημα της κοινωνικής επανένταξης. Θέλω σ' αυτό να σας πω κάτι. Γνωρίζετε ότι υπάρχουν δήμοι της χώρας που έχουν κάνει χρήση του ευεργετικού νόμου, όπου τους επιτρέπει μέσω προγραμμάτων του ΟΑΕΔ, πρόγραμμα απεξαρτημένων από εξαρτησιογόνες ουσίες να προσλαμβάνουν για τέσσερα χρόνια σε δημοτικές επιχειρήσεις στα πλαίσια της κοινωνικής επανένταξης, άτομα με αναπηρία και άτομα που έχουν απεξαρτηθεί. Παρ' όλα αυτά, ο νόμος και μια εγκύκλιος του Υπουργείου Εσωτερικών του 2015 κάνει μια διάκριση. Μετά την παρέλευση τεσσάρων ετών, είναι νόμιμη η συνέχιση της απασχόλησης σε επιχειρήσεις των ΟΤΑ, μόνο για άτομα με αναπηρία, ενώ τα άτομα πρώην χρήστες που έχουν απεξαρτηθεί και δουλεύουν στις δημοτικές επιχειρήσεις δεν μπορούν να συνεχίσουν μετά την παρέλευση τετραετίας. Είναι η χαρακτηριστική περίπτωση του Δήμου Πετρούπολης και άλλων δήμων και της Θεσσαλονίκης, όπου η αποκεντρωμένη διοίκηση ακύρωσε απόφαση του διοικητικού συμβουλίου δημοτικής επιχείρησης γι' αυτό το λόγο. Μάλιστα, έχει καταθέσει και αίτημα για νομοθετική ρύθμιση ο Δήμαρχος Πετρούπολης στο αρμόδιο Υπουργείο, συγκεκριμένα στον κ. Πολάκη. Το έχει συζητήσει μαζί του και νομίζω ότι πρέπει να έχετε ενημερωθεί κι εσείς και ο κ. Πολάκης. Πρέπει, δηλαδή, άμεσα αυτό το θέμα να αντιμετωπιστεί με νομοθετική ρύθμιση. Εν πάση περιπτώσει, το πρόβλημα των ναρκωτικών, όπως σας είπα, είναι ένα θέμα κοινωνικό. Έτσι πρέπει να αντιμετωπιστεί, κατά την άποψη του Κομμουνιστικού Κόμματος, με αυτό το τρίπτυχο που λέει: «πρόληψη, απεξάρτηση και επανένταξη» και όχι να χρησιμοποιείται από το σύστημα και τις Κυβερνήσεις ως μέσο ιδεολογικής σκληραγώγησης. Διότι τελικά, οι τοξικοεξαρτήσεις χρησιμοποιούνται ως μέσο ιδεολογικής χειραγώγησης, προκειμένου οι νέες γενιές να μην μπορούν να σηκώσουν κεφάλι και να μπουν σ' αυτό που λέμε «στην οργανωμένη ζωή», «στην οργανωμένη δράση», να αντιμετωπίσουν τα προβλήματα που έχουν μπροστά τους καθημερινά. Ευχαριστώ πολύ.
Κύριε Υπουργέ, έχετε τον λόγο.
Αγαπητέ συνάδελφε, δεν έχει νόημα να κάνουμε τώρα ιδεολογική κουβέντα για το θέμα των εξαρτήσεων. Προφανώς, η εξάρτηση είναι ένα σύνθετο φαινόμενο. Είναι βίαιο, ψυχοκοινωνικό φαινόμενο, άρα χρειάζεται παρεμβάσεις σε όλα τα επίπεδα και μια ολιστική και διατομεακή λογική, για να αντιμετωπιστεί. Επαναλαμβάνω ότι εμάς μας ενδιαφέρει να καλύψουμε το δικαίωμα κάθε εξαρτημένου να έχει τη φροντίδα που αρμόζει στην προσωπικότητά του, την ιδιαιτερότητά του, στα συνοδά του προβλήματα. Αυτό θέλει ένα σοβαρό, εθνικό στρατηγικό σχέδιο, το οποίο πάντα εξαγγέλλεται, αλλά ποτέ δεν προχωράει στην πράξη, γιατί αυτό το οποίο γίνεται συνήθως είναι μια συρραφή των προτάσεων των επιμέρους φορέων. Άρα, εμείς δίνουμε πολύ μεγάλη έμφαση αυτήν την περίοδο σε μία προσπάθεια να υπάρξει μία λειτουργική διασύνδεση όλων των φορέων που εμπλέκονται στην εξάρτηση. Επίσης, να ξεπεράσουμε καμμιά φορά και τις τριβές ή τους διαγκωνισμούς του παρελθόντος ανάμεσα σε φορείς που ο καθένας έχει τον ρόλο του, έχει την δική του τεχνογνωσία, έχει την εμπειρία, έχει αν θέλετε και το δικό του ιδεολογικό στίγμα. Εννοώ το ΚΕΘΕΑ, τον ΟΚΑΝΑ, το «18 ΑΝΩ», το ΨΝΘ, τα κέντρα πρόληψης. Όλοι μπορούν να συμβάλουν σε αυτό το συνεχές που είπαμε, από την πρόληψη έως την κοινωνική επανένταξη. Προφανώς, το κρίσιμο ζήτημα είναι η κοινωνική επανένταξη. Και εκεί, σε συνεργασία και με την αυτοδιοίκηση και με όλες τις άλλες πρωτοβουλίες ενίσχυσης, συνεταιριστικών μορφών, μορφών κοινωνικής οικονομίας, πρέπει να δώσουμε την δυνατότητα σε αυτούς τους ανθρώπους που έδωσαν μία κρίσιμη μάχη για τη ζωή τους να μπορούν πραγματικά να επανέλθουν και να ενσωματωθούν στην κοινωνία. Θεωρώ ότι μας ενδιαφέρει πραγματικά, να κάνουμε έναν σοβαρό σχεδιασμό στο επόμενο διάστημα και να δούμε τι μπορούμε να εξοικονομήσουμε, πλέον των χρημάτων του κρατικού προϋπολογισμού, και από τα διαθρωτικά ταμεία της Ευρώπης. Οι άξονες είναι γνωστοί. Είναι αυτό που είπα πριν για τη λειτουργική διασύνδεση. Θέλουμε μάλιστα να υπάρξει - και αυτό είναι μια καινοτομία - διασύνδεση και με τις δομές πρωτοβάθμιας φροντίδας και με τις δομές ψυχικής υγείας, ιδιαίτερα στο επίπεδο της κοινότητας. Επίσης, θέλουμε να υπάρξει μια παρέμβαση - και έχουμε ένα πολύ καλό σχέδιο από την πλευρά του ΟΚΑΝΑ - για να εξαλειφθεί η λίστα μέσα στο 2016, με τη δημιουργία δύο μονάδων άμεσης πρόσβασης στο λεκανοπέδιο της Αττικής. Ξέρετε πολύ καλά ότι η λίστα αφορά δυόμισι χιλιάδες άτομα, για να μπουν σε θεραπεία υποκατάστασης, με είκοσι στοχευμένες προσλήψεις που θα κάνουμε. Έχουμε προβλέψει αυξημένη επιχορήγηση φέτος πέντε εκατομμύρια ευρώ στον ΟΚΑΝΑ, ακριβώς για να υλοποιήσει αυτό το πρόγραμμα. Με προσπάθεια καλύτερης γεωγραφικής κατανομής των υπηρεσιών σε όλη τη χώρα, θέλουμε να καλύψουμε ακάλυπτες ανάγκες που υπάρχουν σε όλον τον πληθυσμό. Το ΚΕΘΕΑ έχει έναν κρίσιμο ρόλο σε αυτήν την υπόθεση. Είναι, προφανώς, υπό την αρωγή και τη φροντίδα της πολιτείας. Έχουμε προβλέψει, από τις ογδόντα θέσεις για τις εξαρτήσεις, οι τριανταπέντε θέσεις να είναι για το ΚΕΘΕΑ. Αυτό θα είναι μια πρώτη ενίσχυση αυτού του φορέα, μετά από δέκα χρόνια, με προσωπικό με μόνιμη σχέση εργασίας. Νομίζω ότι είναι ένα πολιτικό αποτύπωμα μιας ιδιαίτερης προτεραιότητας, που δίνεται σε αυτό το κομμάτι της αντιμετώπισης των εξαρτήσεων.
Φτάνουμε στην τελευταία, εξαιρετικά ενδιαφέρουσα επίκαιρη ερώτηση. Είναι η δεύτερη με αριθμό 465/1-2-2016 επίκαιρη ερώτηση δεύτερου κύκλου του Βουλευτή Ηλείας της Νέας Δημοκρατίας και προσωπικού φίλου, κ. Κωνσταντίνου Τζαβάρα, προς τον Υπουργό Πολιτισμού και Αθλητισμού, σχετικά με την «προβολή από το Εθνικό Θέατρο με κρατικά χρήματα των ιδεών ενός τρομοκράτη». Θα απαντήσει ο Υπουργός Πολιτισμού και Αθλητισμού κ. Αριστείδης Μπαλτάς. Τώρα, κύριε Υπουργέ, αν θα είστε και δίκαιος, θα φανεί στον αντίλογο, όχι «στο χειροκρότημα», όπως λέει το λαϊκό άσμα. Θα ήθελα να συγχαρώ δις τον συνάδελφο - γιατί είναι και γιατρός - κ. Ηγουμενίδη, ο οποίος, αν και δεν είχε ερώτηση, παρακολουθεί, εξ αρχής, τον κοινοβουλευτικό έλεγχο για δεύτερη φορά μέσα στην εβδομάδα. Κύριε Τζαβάρα, έχετε τον λόγο.
Κύριε Πρόεδρε, σας ευχαριστώ και ιδιαιτέρως για τον φιλόφρονα λόγο σας. Κύριε Υπουργέ, θέλω να σας διαβεβαιώσω ότι προχώρησα στην κατάθεση αυτής της ερώτησης, όχι γιατί θέλω να ενώσω κι εγώ τη φωνή μου με εκείνους οι οποίοι έσπευσαν να δηλώσουν την καταφρόνηση μιας ατμόσφαιρας, η οποία στρέφεται, κυρίως, για την επιλογή του περιεχομένου και της μορφής των έργων της τέχνης και μάλιστα της θεατρικής, που πρέπει να διαχέονται στην κοινωνία. Έχω την πεποίθηση ότι δεν υπάρχει τέχνη χωρίς ελευθερία. Είμαι κατά πάσης μορφής λογοκρισίας. Και το λέω, ακριβώς, γιατί επίσης θέλω να σας διαβεβαιώσω ότι σε μια ανοιχτή δημοκρατική κοινωνία «εκατό λουλούδια πρέπει να ανθίσουν» κι εκατό σχολές να μάχονται στην τέχνη. Αυτό, όμως, που μου προκάλεσε την επιθυμία να ασχοληθώ με το ζήτημα είναι ότι ένας πολιτιστικός οργανισμός του μεγέθους, της αξίας και της ιστορίας του Εθνικού Θεάτρου έχει συγκεκριμένους σκοπούς. Και οι σκοποί αυτοί του Εθνικού Θεάτρου, όπως προβλέπεται στη διάταξη του άρθρου 1 του ν.2173/1994, που αποτελεί και το καταστατικό του Εθνικού Θεάτρου, είναι η προαγωγή της πνευματικής καλλιέργειας του λαού μέσω της διάδοσης της τέχνης του θεάτρου και ταυτόχρονα η διαφύλαξη της εθνικής πολιτιστικής ταυτότητας. Σε αυτό ακριβώς το πλαίσιο εντάσσεται και η λειτουργία όλων των σκηνών, ακόμα και της πειραματικής, για την οποία βεβαίως και προβλέπεται η μελέτη και η έρευνα και ο πειραματισμός σε διαφορετικές μορφές θεάτρου. Αυτό, όμως, για να υπάρξει, για να λειτουργήσει, θα πρέπει οπωσδήποτε να σεβαστεί προηγουμένως το πλαίσιο, τον σκοπό, το συμβολικό - προκαθορισμένα από την ιστορία αυτού του θεσμού - περιεχόμενο κάθε πολιτικής δράσης που ασκεί εποπτεία. Και εποπτεία - επαναλαμβάνω - όχι με τη μορφή της λογοκρισίας, αλλά εποπτεία πολιτική, με τη μορφή του ελέγχου, της σχέσης που συνδέει τον μηχανισμό παραγωγής και προβολής της θεατρικής τέχνης από το Εθνικό Θέατρο και όλων των άλλων καταστάσεων που δημιουργούνται. Ποιο είναι το ζήτημα που δημιουργήθηκε εδώ; Θεωρώ - και πιστεύω ότι θα συμμεριστείτε απολύτως τη σκέψη μου και την αντίρρησή μου - ότι αποτελεί περιεχόμενο της εθνικής μας πολιτιστικής ταυτότητας και της αγωνιστικής παράδοσης αυτού του λαού, που όταν χρειάστηκε να αγωνιστεί εναντίον της τυραννίας δεν φείσθηκε ούτε κόπων ούτε θυσιών, το να έχει σαν κατατεθειμένο, σαν συσσωρευμένο συμβολικό κεφάλαιο στον πολιτιστικό οργανισμό που λέγεται Εθνικό Θέατρο όλη αυτή την παρακαταθήκη των μέσων, των τρόπων, των νοημάτων που έχουν να κάνουν με τον ύμνο στην αξία της δικαιοσύνης, της δημοκρατίας, της ελευθερίας και της αξιοπρέπειας. Όταν, λοιπόν, ξαφνικά παραγγέλλεται σε κάποιον, οποιονδήποτε δημιουργό, ένα έργο που να έχει θέμα την τρομοκρατία - και αυτό καταγράφτηκε χωρίς να διαψευστεί - και ταυτόχρονα όταν δημιουργούνται στη συνέχεια από εκεί συνυπάρξεις κειμένων, που όχι απλώς είναι ετερόκλητα - πλαισιώνει, εν παραδείγματι, και είναι χαρακτηριστικό, τον λόγο ενός Αλμπέρ Καμύ, ενός ανθρώπου που μετά τον Δεύτερο Παγκόσμιο Πόλεμο δεν έκανε τίποτε άλλο στη ζωή από το να αγωνίζεται, να μάχεται, να εξεγείρεται, εναντίον της αδικίας, εναντίον της τυραννίας, εναντίον του δεσποτισμού - τότε αυτό ακριβώς το κείμενο γίνεται η κορνίζα, για να πλαισιωθούν οι σκέψεις και οι ιδέες ενός ανθρώπου, ο οποίος με το παράδειγμά του έγινε ο αρνητής της δημοκρατίας, ο αρνητής της ανθρώπινης αξιοπρέπειας.
Κύριε Τζαβάρα, πρέπει να κλείσουμε.
Τελειώνω. Αυτό, λοιπόν, που ρωτώ είναι: Εσείς πιστεύετε ότι από αυτή και μόνο την πλευρά των σκοπών που ο νόμος προβλέπει και το Σύνταγμα κατοχυρώνει στο άρθρο 16, αυτή η παράσταση έπρεπε να αποτελέσει παραγωγή του Εθνικού Θεάτρου, όταν είναι δεδομένο - και εδώ είναι πιο ουσιαστικά η αντίρρησή μου - αυτός που το ενεπνεύσθη, ο δημιουργός, θα μπορούσε να πάει στην ελεύθερη αγορά, να το θέσει υπ' όψιν ενός κοινού, το οποίο, με το εισιτήριο που θα πλήρωνε ή δεν θα πλήρωνε, θα αποδείκνυε και το ποια είναι η στάση της κοινωνίας απέναντι σε αυτά τα φαινόμενα; Θεωρώ, λοιπόν, ότι δεν ήταν από πλευράς εποπτείας ορθή η χρηματοδότηση με κρατικά χρήματα ενός τέτοιου έργου. Ξέρω, βέβαια, ότι έχει μπει στη «Διαφάνεια» και στοίχισε 30.000 ευρώ. Και εκεί υπάρχει και ένα θέμα νομιμότητας, γιατί, όπως θα είδατε κι εσείς, ένας από τα μέλη του θιάσου ανέλαβε την παραγωγή.
Κύριε Τζαβάρα, παρακαλώ.
Αυτό είναι ένα άλλο θέμα. Ίσως να χρειαζόταν να γίνει μια άλλη ερώτηση. Σας ευχαριστώ.
Εντάξει, θα υπάρχει και η σχετική ανοχή στον Υπουργό. Κύριε Υπουργέ, έχετε τον λόγο.
Ευχαριστώ, κατ' αρχάς, κύριε Τζαβάρα, για το ύφος της τοποθέτησής σας, αλλά θα μου επιτρέψετε να διαφωνήσω από λόγους αρχής προκαταβολικά και θα εξηγήσω αμέσως γιατί. Συμφωνούμε - και το είπατε πολύ σωστά - ότι ένα Υπουργείο Πολιτισμού στις δημοκρατίες δεν μπορεί να είναι ούτε Υπουργείο λογοκρισίας ούτε Υπουργείο προπαγάνδας. Αλλιώς, θα πηγαίναμε πολύ μακριά. Αυτό σημαίνει, όμως, ότι ο έλεγχος μίας παράστασης ενός - έστω - εθνικού θεάτρου δεν μπορεί να περνά ούτε από τη Βουλή ούτε από το Υπουργείο Πολιτισμού. Ο Υπουργός Πολιτισμού δεν έχει τη δυνατότητα, δεν έχει τη διάθεση ούτε καν το καταστατικό καθήκον να ελέγξει προκαταβολικά ένα ρεπερτόριο ή να κρίνει ένα ρεπερτόριο, επί τη βάσει του τι κάνει, τι προτείνει, πώς το εξειδικεύει ο καλλιτεχνικός διευθυντής ή η πειραματική σκηνή. Αυτό που κάνει ο Υπουργός Πολιτισμού - και θα σας πω γιατί και αυτό είναι ενδεχομένως υπερβολικό - είναι ότι επιλέγει έναν καλλιτεχνικό διευθυντή, σύμφωνα με κάποια κριτήρια. Του παρέχει τη δυνατότητα ο θεσμός να φτιάξει το ρεπερτόριο, να αναπτύξει την πειραματική σκηνή και να κριθεί εκ του συνολικού αποτελέσματος σε ό,τι αφορά το καλλιτεχνικό έργο και από την πλευρά του Υπουργού να εποπτευθεί όσον αφορά το οικονομικό και το διοικητικό σκέλος της δουλειάς του. Θέλω να πω με αυτό, ότι δεν είναι δυνατόν ούτε νοητό ένας Υπουργός Πολιτισμού να παρέμβει πέρα από αυτό. Και το παραπάνω που θα έλεγα είναι ότι, όπως είπα, ακόμα και η επιλογή του καλλιτεχνικού διευθυντή και αυτή είναι ένα πρόβλημα, διότι παρέχει υπερβολικές ελευθερίες ο νόμος στον Υπουργό Πολιτισμού σε σχέση με τέτοιες επιλογές. Είναι σαν ο Υπουργός Πολιτισμού, επιλέγοντας καλλιτεχνικούς διευθυντές σε όλους τους φορείς που εποπτεύει, να φτιάχνει εμμέσως τουλάχιστον το γούστο της ελληνικής κοινωνίας, την ιδεολογική προσέγγιση μιας κοινωνίας και ούτω καθεξής. Αντ' αυτού, ψάχνουμε να βρούμε έναν τρόπο να υπάρχει κάτι σαν συμβούλιο τεχνών ή κάπως έτσι, όπου αυτοί να κάνουν την κύρια δουλειά σε σχέση με τους προκρινομένους για τέτοιου είδους θέσεις καλλιτεχνικού διευθυντή και επειδή και ο Υπουργός πρέπει να έχει μία πολιτική ευθύνη, να μπορεί να επιλέξει έναν εκ των δύο. Από εκεί και πέρα, επί του περιεχομένου. Κοιτάξτε, δεν έχω δει το έργο, δεν έχω τη δυνατότητα ως Υπουργός να μιλήσω επί του περιεχομένου του έργου ως καλλιτεχνική παράσταση και όχι μόνο αυτού, αλλά οποιουδήποτε και άρα, ως Υπουργός Πολιτισμού, στερούμαι της ελευθερίας που έχει ο οποιοσδήποτε θεατής ή τεχνοκριτικός να μιλήσει για το έργο. Σε αυτήν τη βάση, όμως, να υπενθυμίσω κάποια πράγματα. Ξέρετε ότι η τέχνη είναι πολύμορφη. Κάποια πράγματα που σε μία εποχή θεωρούνται εξαιρετικά υπερβολικά ή ασεβή, σε μία άλλη εποχή γίνονται αριστουργήματα και ούτω καθεξής. Θυμίζω, παραδείγματος χάριν, ότι ολόκληρη λογοτεχνία του κακού υπήρξε. Θυμίζω τον Μπατάϊγ, όπου και τώρα αν τον διαβάσουμε, πενήντα - εξήντα χρόνια μετά, σοκαριζόμαστε και θεωρείται σύγχρονος κλασικός. Πηγαίνω παραπέρα. Θυμίζω τον Ντοστογιέφσκι. Παίζεται τώρα το «Έγκλημα και Τιμωρία», όπου ο ήρωας, ο Ρασκόλνικωφ, μεγάλος ήρωας της παγκόσμιας λογοτεχνίας, σκοτώνει μία τοκογλύφο, επειδή τη θεωρεί παράσιτο και επειδή με αυτόν τον τρόπο θέλει να απαλλάξει την κοινωνία από τέτοιου τύπου παράσιτα. Από τέτοιου τύπου αντικοινωνικές συμπεριφορές, όπως λέτε στην ερώτησή σας, οικοδομούνται κάποιες φορές - δεν συγκρίνω το ένα έργο με τα άλλα προφανώς - μεγάλα αριστουργήματα της λογοτεχνίας. Με αυτήν την έννοια δεν είναι δυνατόν να παρέμβει ένα Υπουργείο Πολιτισμού επί του περιεχομένου και να συναρτήσει αυτό το περιεχόμενο με τις ιδρυτικές αρχές έστω και ενός εθνικού θεάτρου. Θυμίζω τον Σολωμό. Είναι εθνικό, οφείλουμε να μάθουμε να θεωρούμε εθνικό ό,τι είναι αληθές. Το αληθές στην τέχνη είναι αμφιλεγόμενο. Όλες οι καλλιτεχνικές σχολές επί του αληθούς και του ωραίου βεβαίως, επ' αυτών προσπαθούν να διαπραγματευθούν και δεν είμαστε σε θέση - και οφείλουμε να μην είμαστε σε θέση - είτε ως Κοινοβούλιο είτε ως Υπουργείο Πολιτισμού να παρέμβουμε σε τέτοια περιεχόμενα. [[Στο σημείο αυτό χτυπάει το κουδούνι λήξεως του χρόνου του κυρίου Υπουργού]] Έχω δύο σχόλια ακόμα. Θα τα πω στη δευτερολογία μου.
Ευχαριστώ, κύριε Υπουργέ. Κύριε Τζαβάρα, έχετε τον λόγο.
Σας ευχαριστώ πολύ για την απάντηση. Θα ήθελα και εγώ με την ανοχή του κυρίου Προέδρου να πω δύο λόγια παραπάνω. Πράγματι, συμφωνώ στο ότι δεν έχει να κάνει με την αρχή της πλειοψηφίας η υποβολή ή η επιβολή καλλιτεχνικού γούστου στην κοινωνία. Το γούστο, λοιπόν, και η αισθητική επινόηση μορφών και περιεχομένων είναι κάτι που δημιουργείται από την ίδια την κοινωνία και βέβαια μόνο σε μορφές ολοκληρωτικών καθεστώτων είχαμε επίσημα δόγματα στην τέχνη. Όμως, από αυτήν την ταυτόσημη, τη σύμφωνη - αν θέλετε - γνώμη μου μπορώ να αποστώ μόνο για χάρη μίας λογικής προσέγγισης των γεγονότων, μίας διανοητικής - αν θέλετε - αποτίμησης κάποιων συγκεκριμένων συμβάντων. Αποδέχομαι πλήρως όλα τα ονόματα, τα οποία προηγουμένως αναφέρατε από τον Μπατάιγ μέχρι τον Ντοστογιέφσκι. Πράγματι σε μία στιγμή που η τέχνη βρισκόταν σε μία - αν θέλετε - αντίθεση με αυτό που επικρατούσε ως γενικό γούστο, κάποιοι με κοινωνικές ευαισθησίες, με καλλιτεχνικές διαθέσεις για πρωτοπορία, δημιούργησαν πραγματικά αριστουργήματα. Όμως, εδώ πίσω ακριβώς από αυτό το έργο υποκρύπτεται μία πονηρία, η οποία θέλει να φανεί ότι είναι και ενάρετη απέναντι σε ορισμένους κύκλους. Εγώ, λοιπόν, ευθέως σας λέω, γιατί δεν θέλω να μασάω τα λόγια μου, κύριε Υπουργέ. Αυτήν τη στιγμή με τον τίτλο «Η ισορροπία του Νας» κάποιος ενώνει μία δραστηριότητα στην οποία αναφέρεται το θεατρικό έργο «Δίκαιοι» του Καμύ, που δημιουργήθηκε και παίχτηκε το 1949 μετά την ήττα του ναζισμού και κάθε μορφής ολοκληρωτισμού. Ενώνεται, λοιπόν, αυτή ακριβώς η στάση η αγωνιστική, που έχει σαν σκοπό και στόχο το θάνατο κάθε τυραννοκτόνου. Αυτό είναι μία ιστορικά καθορισμένη - αν θέλετε - διανοητική και πολιτική στάση. Και στις αρχές του προπροηγούμενου αιώνα, τότε που υπήρχαν τσάροι, τότε που υπήρχαν μεγάλοι δούκες, τότε που πραγματικά οι βασιλιάδες σε απολυταρχικές συνθήκες τυραννούσαν το λαό, αποτελούσε πράγματι μία στάση πατριωτική, αγωνιστική, δημοκρατική το να διευκολύνεις τις εξελίξεις βγάζοντας από τη μέση όλους τους τυράννους. Άλλωστε, η αγάπη και ο θαυμασμός για τον τυραννοκτόνο από την εποχή των Τριάκοντα στην αρχαία Αθήνα μέχρι σήμερα, εξακολουθεί να έχει τη γοητεία της και να συναρπάζει. Είναι, όμως, άλλο το να προσπαθείς μέσα σε ένα κείμενο αυτήν ακριβώς τη διάταξη να τη συνδέσεις με κάποιον, ο οποίος έχει κατηγορηθεί και έχει καταδικαστεί - δεν αναφέρομαι προσωπικά σε κανέναν, περιγράφω καταστάσεις - για δράση τρομοκρατική σε συνθήκες δημοκρατίας. Επικαλούμαι - γιατί μου ήρθε τώρα στο μυαλό - ένα πολύ ενδιαφέρον άρθρο του Γ.Α. Μαγκάκη, που το 1984 είχε κάνει τη διαστολή μεταξύ πολιτικού εγκλήματος και τρομοκρατίας. Η τρομοκρατία που σήμερα εκδηλώνεται, έχει σαν στόχο την ίδια τη δημοκρατία, την ίδια την ελευθερία, την ίδια τη δικαιοσύνη. Τότε, λοιπόν, πολλοί και σήμερα, επαναλαμβάνουν ότι δεν νοείται πολιτικό έγκλημα μέσα σε δημοκρατικό πολίτευμα. Αυτό, λοιπόν, που ύπουλα, υποδόρια και πονηρά κάνει αυτό το θεατρικό κείμενο - που είναι κατασκευασμένο, δεν αποτελεί ένα κείμενο ρεπερτορίου - έγινε ειδικά για να συνενώσει αυτά τα δύο στοιχεία που σας είπα, δηλαδή να δώσει την εντύπωση ότι είναι πολιτικός εγκληματίας αυτός που σήμερα στρέφεται με τρομοκρατικά μέσα εναντίον της δημοκρατίας. Και αυτό είναι που με εξεγείρει. Και τελειώνοντας, θέλω να σας πω και τούτο. Είστε πολύ εγκρατέστερος εμού και μάλιστα καθηγητής και τα μαθηματικά σας πιστεύω ότι είναι πολύ καλύτερα των δικών μου. Αυτός ο τίτλος «H ισορροπία του Νας», αυτήν ακριβώς η συμβολή στη θεωρία των παιγνίων του Τζον Νας που ουσιαστικά τουλάχιστον, όπως κι εγώ τη μελέτησα, λέει ότι δεν έχει κέρδος κανένας να αλλάζει τη στρατηγική του όταν οι στρατηγικές των άλλων παικτών μένουν ίδιες, ουσιαστικά είναι και ένα έναυσμα σε αυτούς που σήμερα με αυτόν τον τρόπο τον τρομοκρατικό, τον εγκληματικό, επιλέγουν να πλήττουν τη δημοκρατία. Είναι ένα μήνυμα που λέει «αφού η δημοκρατία εξακολουθεί να είναι όρθια κι εσείς πρέπει να είστε απέναντί της». Αυτά είχα να πω. Σας ευχαριστώ πολύ για την απάντησή σας.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα συνεχίσω λίγο την προηγούμενη τοποθέτηση, προσπαθώντας να απαντήσω σε αυτά που είπε ο κ. Τζαβάρας. Είναι δύο διακριτά πράγματα. Η τρομοκρατία, οι ένοπλοι αγώνες, η 17 Νοέμβρη, η Μπάαντερ - Μάινχοφ και ό,τι άλλο θέλετε, το πολιτικό έγκλημα και η σχέση με τα προηγούμενα σε καθεστώς δημοκρατίας, είναι ένα τεράστιο θέμα. Η ελληνική κοινωνία έχει πληγεί από αυτό το θέμα, όπως ξέρουμε όλοι. Αυτό, όμως, είναι απολύτως διακριτό από την τέχνη, όπως την εννοεί καθένας. Με αυτήν την έννοια, αυτήν τη συζήτηση θα μπορούσαμε να την κάνουμε, αν εγώ δεν ήμουν Υπουργός, δεν ήμασταν σε αυτήν την Αίθουσα και ήμασταν απλώς θεατές ενός έργου. Δεν ξέρω αν το έχετε δει το έργο. Εγώ δεν το έχω δει. Θα μπορούσαμε να κάνουμε τη συζήτηση αυτή σε σχέση - ας πούμε - θεατών, τεχνοκριτικά απέναντι σε ένα έργο, για να δούμε αν δικαιολογείται ο τίτλος, πώς συνδέεται με τα περιεχόμενα και ούτω καθεξής. Στις σύγχρονες μορφές τέχνης είναι πάρα πολύ συνηθισμένο ετερόκλητα κείμενα να συντίθενται και τα κείμενα αυτά να είναι από διαφορετικούς συγγραφείς. Ολόκληρα βιβλία γράφονται από αποσπάσματα άλλων κειμένων. Αυτό το παιχνίδι έχει ανοίξει και στη λογοτεχνία και στο θέατρο. Επανέρχομαι. Δεν δικαιούμαστε νομίζω - γι' αυτό από την αρχή λέω ότι δεν έπρεπε να έρθει μία τέτοια ερώτηση στη Βουλή - να μιλήσουμε επί του περιεχομένου ενός καλλιτεχνικού έργου, ενώ δικαιούμαστε και καλούμαστε να μιλήσουμε για όλα τα θέματα, τα οποία συζητήσατε προηγουμένως. Αυτή είναι η βασική τοποθέτηση. Και αυτό το λέω και με την έννοια την κοινωνική - αν θέλετε - του τι σημαίνουν αυτού του τύπου τα εγκλήματα στην πρόσφατη ιστορία τη δική μας. Πολύ πρόσφατη ιστορία και όχι μόνο δική μας: Είπαμε κάποτε όλοι «Je suis Charlie». Εγώ προσωπικά, διαβάζοντας κατά καιρούς το «Charlie Hebdo» σοκαριζόμουν και θεωρούσα κάποια από τα σκίτσα του προσβλητικά για εμένα, γιατί είναι ένα περιοδικό, το οποίο στηρίζεται - κάποια είναι εξαιρετικά, κάποια είναι αποτυχημένα, κάποια είναι σοκαριστικά - σε μία αρχή που λέει «ουδέν ιερό και όσιο». Επειδή όλοι οι άνθρωποι έχουν ένα ιερό κι ένα όσιο, κάπου θίγεται το δικό μου ιερό. Δεν μου αρέσει το σκίτσο. Αυτό δεν θα το έλεγα ποτέ ως Υπουργός Πολιτισμού. Δεν θα τολμούσα να το γράψω ποτέ υπό αυτή μου την ιδιότητα. Ταυτόχρονα, θα έλεγα - όπως κάνουν πάρα πολλοί - «Je suis Charlie», διότι αυτού του τύπου η σάτιρα, έστω ακραία, δεν αντιμετωπίζεται με τα όπλα. Θυμίζω την εξαιρετική λογοτεχνική παραγωγή στη Γερμανία στη συνέχεια της ιστορίας Μπάαντερ - Μάινχοφν, λευκά κελιά και λοιπά, και το πώς μία τέτοια λογοτεχνία, που πιάνει τα πράγματα από πάρα πολλές πλευρές, επουλώνει τραύματα. Εδώ τι είχαμε; Είχαμε μία παράσταση, η οποία μπορεί να ήταν εξαιρετική, μπορεί να ήταν αριστούργημα, μπορεί να ήταν πολύ κακό το κείμενο, μπορεί να ήταν ό,τι θέλει, αλλά αντί να μπούμε σε αυτήν την κουβέντα ως θεατές, πολιτικοποιήθηκε το θέμα αυτό. Οι κραυγές έφτασαν να είναι απολύτως ακραίες. Φτάσαμε να απαιτούνται πολιτικά μέτρα, για να κατεβεί μία θεατρική παράσταση, αντί να συζητηθεί στους χώρους που της αναλογεί με όρους καλλιτεχνικούς και σε όρους πολιτικούς να συζητηθεί το θέμα της τρομοκρατίας, των λευκών κελιών και ούτω καθεξής. Αυτή η σύγχυση είναι εις βάρος και της κατανόησης της πρόσφατης ιστορίας μας και εις βάρος του ίδιου του θεάτρου ως θεσμού και της καλλιτεχνικής δημιουργίας γενικότερα. Με αυτήν την έννοια, ο καλλιτεχνικός διευθυντής βρέθηκε στην ανάγκη να κατεβάσει το έργο.
Ολοκληρώθηκε. Δεν κατέβηκε.
Αυτό είναι μεγάλο τραύμα για την ελευθερία της έκφρασης. Κι επειδή ακριβώς υπήρξαν όλων των ειδών οι απειλές, ανέβηκαν οι τόνοι σε όλα τα επίπεδα. Ήταν σαν το Εθνικό και βεβαίως ο ΣΥΡΙΖΑ να εξυμνεί την τρομοκρατία. Ήταν τραύμα η διαδικασία αυτή για όλους μας. Με αυτήν την έννοια, είναι πολύ ενδιαφέρουσα αυτή η συζήτηση. Θα μπορούσαμε να την κάνουμε ιδιαιτέρως, αν θέλετε, ως θεατές του οποιουδήποτε έργου. Επανέρχομαι, όμως, και λέω ότι δεν πρέπει η Βουλή και το Υπουργείο να ασχολείται με περιεχόμενα ρεπερτορίου. Από εκεί και πέρα, όπως είπαμε με τον Σολωμό, μπορούμε να βρούμε και άλλα αντίστοιχα αποφθέγματα. Η τέχνη οφείλει να είναι ελεύθερη, διότι αυτό που σήμερα μας σοκάρει, αυτό μου σήμερα μας εκθέτει, αν το αντιμετωπίσουμε με διοικητικά μέτρα, μπορεί μετά από δέκα ή πενήντα χρόνια να θεωρείται το αριστούργημα της εποχής. Ευχαριστώ.
Κλείνοντας, λοιπόν, εγώ έχω να πω και σ' εσάς, κύριε Υπουργέ, και στον κύριο Τζαβάρα ότι στα είκοσι και πλέον χρόνια που είμαι εδώ μέσα είναι από τις ωραιότερες στιγμές κοινοβουλευτικής συζήτησης που έζησα απόψε. Ως προς τούτο εγώ διαφωνώ μαζί σας. Εντός Βουλής πρέπει να γίνονται αυτές οι συζητήσεις, αλλά σε αυτό το επίπεδο, χωρίς κραυγές και χωρίς ψιθύρους και χωρίς υπαινιγμούς. Το ανάποδο, δηλαδή. Σας ευχαριστώ πολύ. Κυρίες και κύριοι συνάδελφοι - ποιες κυρίες και κύριοι συνάδελφοι, τρεις και ο κούκος είμαστε! - ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.36΄ λύεται η συνεδρίαση για αύριο, ημέρα Παρασκευή 5 Φεβρουαρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 16/11/22-1-2016 επίκαιρης επερώτησης.